Suvestinė redakcija nuo 2024-08-09

Įsakymas paskelbtas: TAR 2022-04-27, i. k. 2022-08577

VALSTYBINĖS MOKESČIŲ INSPEKCIJOS
PRIE LIETUVOS RESPUBLIKOS FINANSŲ MINISTERIJOS
VIRŠININKAS

ĮSAKYMAS

DĖL KASOS APARATŲ TECHNINIŲ REIKALAVIMŲ APRAŠO PATVIRTINIMO

2022 m. balandžio 27 d. Nr. VA-40

Vilnius

Vadovaudamasi Lietuvos Respublikos Vyriausybės 2018 m. spalio 24 d. nutarimo Nr. 1056 „Dėl Lietuvos Respublikos Vyriausybės 2002 m. rugpjūčio 13 d. nutarimo Nr. 1283 „Dėl Kasos aparatų diegimo ir naudojimo tvarkos aprašo patvirtinimo“ pakeitimo“ 2 punktu, Valstybinės mokesčių inspekcijos prie Lietuvos Respublikos finansų ministerijos nuostatų, patvirtintų Lietuvos Respublikos finansų ministro 1997 m. liepos 29 d. įsakymu Nr. 110 „Dėl Valstybinės mokesčių inspekcijos prie Lietuvos Respublikos finansų ministerijos nuostatų patvirtinimo“, 22.9 papunkčiu, įgyvendindama Kasos aparatų diegimo ir naudojimo tvarkos aprašo, patvirtinto Lietuvos Respublikos Vyriausybės 2002 m. rugpjūčio 13 d. nutarimu Nr. 1283 „Dėl Kasos aparatų diegimo ir naudojimo tvarkos aprašo patvirtinimo“, 5 punktą ir siekdama, kad mokesčių mokėtojams būtų sudarytos sąlygos Lietuvos Respublikos mokesčių administravimo įstatymo Nr. IX-2112 40 straipsnio pakeitimo ir Įstatymo papildymo 42-4 straipsniu įstatymo 3 straipsnio 3–6 dalyse nustatytais terminais pradėti teikti atsiskaitymų už parduodamas prekes (kai prekės superkamos – superkamas prekes) ir teikiamas paslaugas duomenis Valstybinei mokesčių inspekcijai:

1.	Tvirtinu Kasos aparatų techninių reikalavimų aprašą (toliau – Aprašas) (pridedama).

2.	Nurodau Valstybinės mokesčių inspekcijos prie Lietuvos Respublikos finansų ministerijos Kontrolės departamentui parengti ir ne vėliau kaip iki 2022 m. liepos 1 d. paskelbti Valstybinės mokesčių inspekcijos interneto svetainėje su šiuo įsakymu patvirtinto Aprašo įgyvendinimu susijusią techninę dokumentaciją integracijai su Išmaniosios mokesčių administravimo informacinės sistemos Išmaniųjų elektroninių kasos aparatų posistemiu.

3. Nustatau, kad:

3.1. Aprašo nuostatos taikomos Lietuvos Respublikos Vyriausybės 2018 m. spalio 24 d. nutarimo Nr. 1056 „Dėl Lietuvos Respublikos Vyriausybės 2002 m. rugpjūčio 13 d. nutarimo Nr. 1283 „Dėl Kasos aparatų diegimo ir naudojimo tvarkos aprašo patvirtinimo“ pakeitimo“ (toliau – Nutarimas) 3.1.1–3.1.4 papunkčiuose nurodytų ūkio subjektų naudojamiems kasos aparatams Nutarimu nustatytais terminais;

3.2. nuo 2022 m. liepos 1 d. prašymai dėl kasos aparatų modelių įtraukimo į Lietuvos Respublikoje leidžiamų naudoti kasos aparatų ir prekybos (paslaugų teikimo) automatų modelių sąrašą, patvirtintą Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 16 d. įsakymu Nr. V-137 „Dėl Lietuvos Respublikoje leidžiamų naudoti kasos aparatų ir prekybos (paslaugų teikimo) automatų modelių sąrašo bei Kasos aparatų ir prekybos (paslaugų teikimo) automatų modelių įtraukimo į šį sąrašą taisyklių patvirtinimo“, (toliau – Sąrašas) veikiantys kasos aparatai ir jų dokumentacija ekspertinei įmonei, kaip ji apibrėžta Kasos aparatų, kompiuterinių kasų sistemų ir su jais susijusių įrenginių techninės priežiūros bei remonto darbų sertifikavimo taisyklėse, patvirtintose Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 21 d. įsakymu Nr. VA-198 „Dėl Kasos aparatų, kompiuterinių kasų sistemų ir su jais susijusių įrenginių techninės priežiūros bei remonto darbų sertifikavimo taisyklių patvirtinimo“, ekspertizei atlikti gali būti teikiami tik dėl ekspertizės atlikimo pagal Aprašo nuostatas.

Viršininkė	Edita Janušienė

PATVIRTINTA

Valstybinės mokesčių inspekcijos

prie Lietuvos Respublikos

finansų ministerijos viršininko

2022 m. balandžio 27 d. įsakymu Nr. VA-40

KASOS APARATŲ TECHNINIŲ REIKALAVIMŲ APRAŠAS

I SKYRIUS

BENDROSIOS NUOSTATOS

1.	Kasos aparatų techninių reikalavimų aprašas (toliau – Techninių reikalavimų aprašas) nustato technines sąlygas kasos aparatų, kurie įtraukiami į Lietuvos Respublikoje leidžiamų naudoti kasos aparatų ir prekybos (paslaugų teikimo) automatų modelių sąrašą (toliau – Sąrašas), programinei ir techninei / aparatinei įrangai.

2.	Techninių reikalavimų apraše vartojamos sąvokos:

2.1.	Aptarnavimo programa – tai kasos aparato programinės priemonės, skirtos sertifikuotos kasos aparatų aptarnavimo įmonės specialistui, kuris programuoja bei tikrina kasos aparato komponentų funkcijas.

2.2.	Dienos (pamainos) fiskalinė ataskaita (Z) (toliau – ataskaita (Z)) – tai kasos aparatu suformuoti dienos (pamainos) suminiai fiskaliniai ir kiti duomenys.

2.3.	Dienos (pamainos) tarpinė ataskaita (X) (toliau – ataskaita (X)) – tai kasos aparatu suformuoti suminiai duomenys, sukaupti po paskutinės ataskaitos (Z) suformavimo.

2.4.	Duomenų perdavimo modulis – kasos aparato (-ų) komponentas, kuris saugioje aplinkoje atlieka duomenų perdavimo operacijas, valdo privačius ir viešus raktus ir sertifikatus bei perduoda kasos aparato dokumentų duomenis. Duomenų perdavimo modulis gali būti integruotas į kasos aparatą arba veikti kaip atskiras komponentas.

2.5.	Elektroninė kontrolinė juosta (toliau – EKJ) – tai kasos aparatu registruojamų operacijų duomenų masyvas, saugomas elektroniniuose lustuose arba kitose laikmenose.

2.6.	i.EKA – Išmaniosios mokesčių administravimo informacinės sistemos Išmaniųjų elektroninių kasos aparatų posistemis.

2.7.	Fiskalinė operacija – tai ūkinė operacija, keičianti kasos aparato fiskalinių duomenų sumuojančių skaitiklių reikšmes.

2.8.	Fiskaliniai duomenys – tai ūkinių operacijų piniginė išraiška, taip pat mokesčių tarifai ir apskaičiuotų mokesčių sumos. Šiame Kasos aparatų techninių reikalavimų apraše mokestis suprantamas kaip pridėtinės vertės mokestis.

2.9.	Išsami fiskalinė ataskaita – tai kasos aparatu suformuotas nefiskalinis dokumentas, kuriame pateikti nurodyto laikotarpio kiekvienos dienos (pamainos) ataskaitų (Z) fiskaliniai duomenys.

2.10.	Kasos aparatas – tai atsiskaitymo priemonė (programinės ir techninės / aparatinės įrangos komponentų visuma), kuria registruojamos prekybinės (paslaugų) operacijos, apskaičiuojami mokesčiai ir bendra mokėtina suma, kaupiami bei saugomi minėtų operacijų duomenys, spausdinami ir (arba) formuojami dokumentai ir ataskaitos bei jų duomenys perduodami į Išmaniosios mokesčių administravimo informacinės sistemos Išmaniųjų elektroninių kasos aparatų posistemį.

2.11.	Kasos aparato elektroninė atmintis – kasos aparato naudojama atmintis, kurioje saugomi kasos operacijų vykdymo duomenys.

2.12.	Kasos aparato fiskalinis kvitas – tai nustatyto turinio kasos aparatu suformuotas ir išspausdintas arba elektroniniu būdu pateiktas bei elektroninėje kontrolinėje juostoje užfiksuotas prekių (paslaugų) pardavimo ir (ar) pirkimo operacijų dokumentas, atitinkantis šiam dokumentui keliamus reikalavimus.

2.13.	Kasos aparato kasa – kasos aparato grynųjų pinigų saugojimo vieta, o jeigu naudojamas nešiojamasis kasos aparatas – viena talpykla (prekystalio stalčius, rankinė ar dėžutė), kurioje saugomi visi grynieji pinigai, gauti iš asmenų už prekes (paslaugas).

2.14.	Kasos aparato nefiskalinis kvitas – tai nustatyto turinio kasos aparatu suformuotas ir išspausdintas arba elektroniniu būdu pateiktas bei elektroninėje kontrolinėje juostoje užfiksuotas ūkinių ir ne ūkinių operacijų, išskyrus prekių (paslaugų) pardavimo ir (ar) pirkimo operacijas, dokumentas.

2.15.	Kasos aparato skyrius – kasos aparato elektroninės atminties dalis, kurioje gamintojo nustatytu ir instrukcijoje aprašytu būdu kaupiami duomenys apie įplaukas ar išlaidas. Skyriuose įplaukos ar išlaidos gali būti grupuojamos pagal prekių rūšis, atsiskaitymo būdus ir pan.

2.16.	Kasos aparato darbo programa – tai operacinė sistema, saugos modulio darbo programa, duomenų perdavimo modulio darbo programa, kasos aparato visų funkcijų valdymo programos, naudotojo taikomos programos ir kitos su kasos aparatu bei su juo susietais ar prijungtais įrenginiais integruotos (kartu naudojamos) programos, turinčios įtakos kasos aparato atliekamoms funkcijoms ir finansiniams duomenims.

2.17.	i.EKA kriptograma (toliau – kriptograma) – kriptografijos būdu parašyta šifruota Išmaniosios mokesčių administravimo informacinės sistemos Išmaniųjų elektroninių kasos aparatų posistemio komanda, skirta saugos moduliui, tam tikroms jo funkcijoms valdyti.

2.18.	Išankstinė sąskaita – tai viešbučių, restoranų, kavinių ir kitų viešojo maitinimo paslaugas teikiančių įmonių, prieš išduodant fiskalinį kvitą, klientui apmokėti už parduotas prekes ir (arba) suteiktas paslaugas pateikiamas dokumentas su nurodyta bendra mokėtina suma.

2.19.	Nefiskalinė operacija – tai ūkinė operacija, nekeičianti kasos aparato fiskalinių duomenų sumuojančių skaitiklių reikšmių.

2.20. Saugos modulis – tai kasos aparato (-ų) komponentas (aparatinė įranga), saugioje aplinkoje atliekantis kasos aparato dokumentų duomenų pasirašymą, kriptografines operacijas, taip pat valdantis privačius ir viešus raktus, sertifikatus. Saugos modulis gali būti integruotas į kasos aparatą arba veikti kaip atskiras komponentas.

2.21.	Savitarnos kasos aparatas – tai kasos aparatas, kuris veikia be kasininko ar kito ūkio subjekto darbuotojo.

2.22.	Suminė fiskalinė ataskaita – tai kasos aparatu sudarytas nefiskalinis kvitas, kuriame pateikiami nurodyto laikotarpio ar tam tikrų dienos (pamainos) fiskalinių ataskaitų (Z) fiskaliniai suminiai duomenys.

2.23.	Virtuali fiskalizacija – elektroninė paslauga, skirta kasos aparatu, kuris veikia tiesiogiai prisijungęs prie Išmaniosios mokesčių administravimo informacinės sistemos Išmaniųjų elektroninių kasos aparatų posistemio, vykdomoms ūkinėms operacijoms registruoti ir dokumentų duomenims pasirašyti Išmaniosios mokesčių administravimo informacinės sistemos Išmaniųjų elektroninių kasos aparatų posistemyje.

2.24.	Virtualios fiskalizacijos kasos aparatas – tai kasos aparatas, kuris veikia tiesiogiai prisijungęs prie Išmaniosios mokesčių administravimo informacinės sistemos Išmaniųjų elektroninių kasos aparatų posistemio ir dokumentų registracijai naudoja Išmaniosios mokesčių administravimo informacinės sistemos Išmaniųjų elektroninių kasos aparatų posistemio elektroninę paslaugą, skirtą jo vykdomoms ūkinėms operacijoms registruoti ir dokumentų duomenims pasirašyti.

2.25.	Kitos Techniniuose reikalavimuose vartojamos sąvokos suprantamos taip, kaip jos apibrėžtos kasos aparatų naudojimą reglamentuojančiuose ir kituose teisės aktuose.

3.	Kasos aparato techninę priežiūrą ir remontą gali atlikti sertifikuota kasos aparatų aptarnavimo įmonė (toliau – aptarnavimo įmonė), turinti Valstybinės mokesčių inspekcijos prie Lietuvos Respublikos finansų ministerijos (toliau – Valstybinė mokesčių inspekcija) nustatyta tvarka išduotą kasos aparatų techninės priežiūros ir remonto sertifikatą, leidžiantį:

3.1. atlikti jame įrašytų kasos aparatų modelių ir su jais susijusių įrenginių techninės priežiūros ir remonto darbus;

3.2. teikti kasos operacijų pasirašymo funkcijų paslaugas, jeigu saugos modulis realizuojamas aparatinės įrangos saugos modulio (angl. hardware security module, toliau – HSM) pagrindu, kai jis yra daugiau nei vieno kasos aparato komponentas, naudojamas skirtingų mokesčių mokėtojų kasos aparatams, įrengtiems skirtingose pardavimų vietose. Aptarnavimo įmonė gali sudaryti paslaugų teikimo sutartį su kita aptarnavimo įmone, turinčią sertifikatą, leidžiantį teikti kasos operacijų pasirašymo funkcijų paslaugas, jeigu saugos modulis realizuojamas HSM pagrindu.

II SKYRIUS

KASOS APARATŲ BENDRIEJI REIKALAVIMAI

4.	Kasos aparatai pagal jiems keliamus techninius reikalavimus yra skirstomi į atskiras kategorijas: bendros paskirties, viešbučių ir viešojo maitinimo, degalinių, vaistinių, transporto.

Pagal naudojimo pobūdį kasos aparatui gali būti priskiriamas papildomas požymis: savitarnos kasos aparatas, nešiojamasis kasos aparatas.

Kasos aparatai pagal jų suformuotų dokumentų pasirašymo būdą skirstomi į tokius tipus: veikiantis su saugos moduliu arba dokumentų registracijai naudojantis virtualią fiskalizaciją.

5.	Kasos aparato korpuse ir (ar) prie jo pritvirtintoje etiketėje turi būti nurodomi kasos aparatą identifikuojantys duomenys: modelis (modifikacija), gamintojo suteiktas serijos numeris, gamintojo pavadinimas.

6.	Visi kasos aparatu formuojami ir spausdinami dokumentai turi būti unikaliai numeruojami nuosekliai didėjančia tvarka. Kiekvienas dokumentas turi turėti bendrą dokumento eilės numerį ir atitinkamo dokumento tipo numerį.

7.	Visi kasos aparatų formuojamų ir spausdinamų dokumentų pavadinimai turi atitikti šiame Techninių reikalavimų apraše nurodytus pavadinimus.

8.	Kasos aparatas su gamintojo numatyta supirkimo funkcija, kai juo registruojamos supirkimo operacijos, turi užtikrinti už supirktas prekes išmokėtų sumų fiksavimą atskiruose duomenų skaitikliuose. Šio kasos aparato fiskaliniame kvite supirkimo operacijos turi būti atskirtos.

9.	Kasos aparatu registruojama prekių grąžinimo ir (arba) paslaugų atsisakymo operacija gali būti vykdoma tik kaip nefiskalinė operacija. Tokios prekių grąžinimo ir (arba) paslaugų atsisakymo operacijos neturi daryti įtakos fiskalinių duomenų skaitiklių (įplaukų ir mokesčių) sukauptoms sumoms. Registruoti prekių grąžinimą ir (arba) paslaugų atsisakymą galima tik tokiu kasos aparatu, kuriame yra gamintojo įdiegta prekės grąžinimo ir (arba) paslaugų atsisakymo funkcija.

10.	Kasos aparatas turi užtikrinti kasos aparato duomenų perdavimą ir gavimą į / iš Išmaniosios mokesčių administravimo informacinės sistemos Išmaniųjų elektroninių kasos aparatų posistemio (toliau – i.EKA).

11.	Kasos aparatu apskaitomų ūkinių operacijų duomenų nepakeičiamumas ir atsekamumas privalo būti užtikrinamas saugos modulio funkcijomis arba kvitų registracijai naudojant virtualią fiskalizaciją.

12.	Kasos aparato dokumentų formavimas ir spausdinimas turi būti automatiškai stabdomas, jeigu:

12.1.	kasos aparato dokumento pasirašymo metu atjungiamas / prarandamas ryšys su saugos moduliu arba negaunamas vykdomos operacijos patvirtinimas;

12.2.	kasos aparato dokumento pasirašymo metu atjungiamas / prarandamas ryšys su virtualia fiskalizacija arba negaunamas vykdomos operacijos patvirtinimas iš i.EKA.

13.	Kasos aparatas neturi vykdyti tokių funkcijų:

13.1.	registruoti neigiamą pirkinio sumą fiskaliniame kvite;

13.2.	koreguoti ir (arba) anuliuoti fiskalinę informaciją, suformavus ir (arba) išspausdinus fiskalinį kvitą.

14.	Kasos aparatu registruojamos nuolaidos (antkainiai) turi keisti pardavimų bei mokesčių sumas proporcingai pakitusioms prekių kainoms.

15.	Kvitai ir ataskaitos turi būti spausdinami ir (arba) formuojami lietuvių kalba. Formuojamų ir (arba) spausdinamų specialių simbolių ir sutrumpinimų paaiškinimai turi būti pateikti kasos aparato naudotojo instrukcijoje.

16.	Kasos aparatas fiskaliniuose kvituose turi pateikti unikalų kasos aparato numerį. Unikalus kasos aparato numeris suteikiamas i.EKA kasos aparato registracijos metu.

17.	Visi kasos aparatu suformuoti dokumentai (fiskaliniai kvitai, ataskaitos (Z), nefiskaliniai kvitai) turi būti pasirašyti kasos aparato saugos moduliu arba dokumentų registracijai naudojant virtualią fiskalizaciją.

18.	Fiskaliniuose kvituose ir išankstinėse sąskaitose turi būti informacija, skirta dokumentams tikrinti:

18.1. kasos aparate, veikiančiame su saugos moduliu, tikrinimo informaciją sudaro bendras dokumento eilės numeris, saugos modulio identifikacinis numeris, dokumento parašas, konvertuotas į skaitomą formą, dokumento kodas (skaitomos formos dokumento parašas, užšifruotas saugos modulio simetriniu AES raktu);

18.2. virtualios fiskalizacijos kasos aparate dokumentų tikrinimo informaciją sudaro bendras dokumento eilės numeris, kasos aparato unikalus numeris, dokumento parašas, konvertuotas į skaitomą formą.

19.	Formuojamų ir spausdinamų kasos aparato kvitų bei kitų dokumentų duomenys turi būti įrašomi ir saugomi EKJ. Kasos aparatas, perduodamas pasirašyti dokumentą, turi suskaičiuoti pasirašomo dokumento duomenų kopijos, įrašytos EKJ, maišos (angl. hash) funkcijos reikšmę, apskaičiuotą SHA256 algoritmu.

20.	Kasos aparatuose turi būti įdiegti apvalinimo funkcionalumai, kurie aktyvuojami atskira nustatymo komanda. Atsiskaitant grynaisiais pinigais, bendra už vienu metu įsigyjamas prekes (paslaugas) mokėtina suma apvalinama iki artimiausio 5 euro centų kartotinio. Apvalinimas taikomas taip:

20.1.	jeigu bendra mokėtina suma baigiasi 1 arba 2 euro centais, ji apvalinama į mažesnę pusę iki 0;

20.2.	jeigu bendra mokėtina suma baigiasi 3 arba 4 euro centais, ji apvalinama į didesnę pusę iki 5;

20.3.	jeigu bendra mokėtina suma baigiasi 6 arba 7 euro centais, ji apvalinama į mažesnę pusę iki 5;

20.4.	jeigu bendra mokėtina suma baigiasi 8 arba 9 euro centais, ji apvalinama į didesnę pusę iki 10;

20.5.	jeigu bendra mokėtina suma yra mažesnė nei 5 euro centai – ji neapvalinama;

20.6. tais atvejais, kai atsiskaitymas atliekamas keliomis skirtingomis mokėjimo priemonėmis, apvalinama tik grynaisiais pinigais mokama sumos dalis ir tik, kai ji mokama paskiausiai;

Papunkčio pakeitimai:

Nr. VA-69, 2024-08-08, paskelbta TAR 2024-08-08, i. k. 2024-14308

20.7.	mokestis skaičiuojamas nuo bendros mokėtinos sumos (iki apvalinimo pritaikymo).

Apvalinant kvituose, be kitų rekvizitų, taip pat turi būti nurodomos pritaikyta apvalinimo suma ir bendra mokėtina suma, pritaikius apvalinimą. Esant galimybei, taikant apvalinimą, pirkėjui skirtame ekrane, be kitos informacijos, taip pat turi būti nurodomos pritaikyta apvalinimo suma ir bendra mokėtina suma, pritaikius apvalinimą. Ši informacija apie pritaikytą apvalinimo sumą ir bendrą mokėtiną sumą, pritaikius apvalinimą, turi būti saugoma ir atsispindėti kasos aparato ataskaitoje (X), ataskaitoje (Z), suminėje fiskalinėje ataskaitoje ir išsamioje fiskalinėje ataskaitoje.

Analogiškos apvalinimo taisyklės, kvitų rekvizitų pakeitimai ir duomenų saugojimas taikomas ir prekių (paslaugų) grąžinimui bei supirkimui, atliekamam grynaisiais pinigais.

21.	Kasos aparatas turi būti programuojamas taip, kad ataskaitose (X) ir ataskaitose (Z) būtų fiksuojami išsamūs duomenys apie kiekvieno funkcinio klavišo panaudojimą ar kitokius įregistruotą įplaukų sumą galinčius pakeisti veiksmus (prekės grąžinimą ar paslaugos atsisakymą, pirkimo panaikinimą, klaidų taisymą, darbą ne prekių registravimo režimu ir pan.). Pagrindinė (turinti gamintojo įgaliojimus) aptarnavimo įmonė nustato privalomus kasos aparatų modelių programavimo parametrus ir jų aprašymus pateikia ekspertinei įmonei, kaip ji apibrėžta Kasos aparatų, kompiuterinių kasų sistemų ir su jais susijusių įrenginių techninės priežiūros bei remonto darbų sertifikavimo taisyklėse, patvirtintose Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 21 d. įsakymu Nr. VA-198 „Dėl Kasos aparatų, kompiuterinių kasų sistemų ir su jais susijusių įrenginių techninės priežiūros bei remonto darbų sertifikavimo taisyklių patvirtinimo“, ir visoms šios įmonės įgaliojimus turinčioms aptarnavimo įmonėms. Kasos aparato techninės priežiūros bei remonto metu turi būti tikrinama, ar tas kasos aparatas tinkamai suprogramuotas ir techniškai tvarkingas.

22.	Kasos aparatas privalo formuoti ir (arba) spausdinti:

22.1.	nurodyto laikotarpio (pagal datas ir fiskalinių ataskaitų (Z) numerius) išsamią (dienų) fiskalinę ataskaitą;

22.2.	nurodyto laikotarpio (pagal datas ir dienos fiskalinių ataskaitų (Z) numerius) suminę fiskalinę ataskaitą.

III SKYRIUS

KASOS APARATŲ ĮRANGOS TECHNINIAI REIKALAVIMAI

23.	Kasos aparatą privalo sudaryti tokie funkciniai komponentai:

23.1.	saugos modulis. Reikalavimas kasos aparatui turėti funkcinį komponentą – saugos modulį, netaikomas virtualios fiskalizacijos kasos aparatams;

23.2.	duomenų perdavimo modulis;

23.3.	klaviatūra ar jos funkcinis analogas;

23.4.	kasininkui ir pirkėjui skirti ekranai, kuriuose rodomos kvituose suformuotos ir (arba) išspausdinamos sumos (kainos). Reikalavimas kasos aparatui turėti funkcinį komponentą – pirkėjui skirtą ekraną, netaikomas nešiojamiesiems kasos aparatams, kasos aparatams, naudojamiems transporte, ir kasos aparatams, naudojamiems viešbučiuose, restoranuose, kavinėse bei kitose viešojo maitinimo paslaugas teikiančiose įmonėse, kuriose apmokėti už parduotas prekes ir (arba) suteiktas paslaugas klientui, prieš išduodant fiskalinį kvitą, pateikiamos išankstinės sąskaitos;

23.5.	kvitų ir kitų dokumentų spausdintuvas (-ai) arba sąsaja su spausdintuvu, užtikrinanti kvitų spausdinimo funkciją;

23.6.	elektroninė atmintis;

23.7.	EKJ saugojimo įrenginiai (atmintis);

23.8.	programinė įranga, kuri užtikrina kasos aparatų operacijų ir funkcijų vykdymą.

24.	Pirkėjui skirtame ekrane turi būti pateikiama tokia informacija:

24.1.	kiekvienos perkamos prekės ir (arba) paslaugos kaina ir kiekis;

24.2.	bendra mokėtina suma;

24.3.	pirkėjo pateikta pinigų suma ir grąža jam.

25.	Tik išspausdinus ir (arba) suformavus ataskaitą (Z), gali būti atliekamos tokios procedūros:

25.1.	koreguojami data ir laikas;

25.2.	keičiamas mokesčių tarifas;

25.3.	atnaujinamas saugos modulio sertifikatas (kasos aparatui, veikiančiam su saugos moduliu);

25.4.	atnaujinami saugos modulio simetriniai raktai (kasos aparatui, veikiančiam su saugos moduliu).

26.	Kasos aparato dokumentų duomenys turi būti įrašyti į EKJ ir pateikti i.EKA. Kasos aparato su saugos moduliu dokumentų duomenys turi būti pateikti pagal i.EKA nustatytus parametrus (Techninių reikalavimų aprašo 41.1.12–41.1.16 papunkčiai), bet ne ilgiau nei per 72 valandas. Virtualios fiskalizacijos kasos aparato dokumentų duomenys teikiami i.EKA jų pasirašymo metu.

27.	Sugedus kasos aparatui, turi būti numatyta galimybė nuskaityti jo EKJ duomenis.

28. Kasos aparatas turi formuoti įspėjamąjį pranešimą, įrašydamas jį į kiekvieną fiskalinę ataskaitą, likus ne mažiau kaip 30 dienų iki aktyvių kasos aparato naudojamų sertifikatų galiojimo pabaigos.

29. Kasos aparato konstrukcija turi būti tokia, kad per įvedimo–išvedimo sąsajų įtaisus nebūtų galima pakeisti kasos aparatu suformuotų ir pasirašytų dokumentų duomenų.

30. Su kasos aparatais susiję techniniai įrenginiai ir atsarginės dalys turi turėti tokias technines savybes, kad, juos prijungus (ar pakeitus atitinkamus blokus ir mazgus), nepakistų kasos aparatų sugebėjimas apsaugoti pasirašytų dokumentų duomenis.

IV SKYRIUS

SAUGOS MODULIO REIKALAVIMAI

PIRMASIS SKIRSNIS

SAUGOS MODULIO BENDRIEJI REIKALAVIMAI

31. Saugos modulio tipai:

31.1.	kasos aparato integruotas komponentas;

31.2.	daugiau nei vieno kasos aparato komponentas, naudojamas vienoje mokesčių mokėtojo pardavimo vietoje;

31.3.	realizuojamas HSM pagrindu daugiau nei vieno kasos aparato komponentas, naudojamas vieno arba kelių mokesčių mokėtojų kasos aparatams, įrengtiems toje pačioje arba skirtingose pardavimų vietose. Šio tipo saugos modulio funkcijų užtikrinimo paslaugas gali teikti aptarnavimo įmonė.

32.	Kai saugos modulis yra kelių kasos aparatų bendras komponentas, jame turi būti užtikrinami visi saugos moduliui keliami reikalavimai kiekvienam kasos aparatui atskirai.

33.	Saugos modulis turi vykdyti tokias funkcijas:

33.1.	generuoti kriptografinius raktus pagal RSA algoritmą, kurio rakto ilgis 2048 bitų (RSA PKCS #1 v2.2);

33.2.	generuoti maišos reikšmę (angl. hash), naudodamas SHA256 algoritmą;

33.3.	pasirašyti kasos aparatu suformuotus dokumentus ir kitus duomenis (RSASSA-PKCS1-v1_5 arba naujesnė Signature Generation);

33.4.	tikrinti parašą (RSASSA-PKCS1-v1_5 arba naujesnė Signature Verification);

33.5.	šifruoti duomenis pasirinktu raktu (RSAES-PKCS1-v1_5 arba naujesnė Encryption);

33.6.	dešifruoti duomenis pasirinktu raktu (RSAES-PKCS1-v1_5 arba naujesnė Decryption);

33.7.	generuoti sertifikato pasirašymo užklausą. Turi būti palaikomos X.509 formato sertifikato pasirašymo užklausos (angl. Certificate Signing Request);

33.8.	atnaujinti saugos modulio sertifikatą; atnaujinimo metu vykdoma:

33.8.1.	naujų raktų (privataus ir viešojo) generavimas;

33.8.2.	naujos sertifikato užklausos generavimas;

33.8.3.	naujo sertifikato įkėlimas;

33.8.4.	viešojo rakto įkėlimas į saugos modulio raktų saugyklą;

33.8.5.	naujo sertifikato privataus rakto naudojimo pradžios nustatymas (aktyvavimas). Šis veiksmas yra galimas, kai kasos aparate dienos pamaina uždaryta ir apribotas naudojimasis saugos moduliu;

33.9.	užtikrinti, kad saugos modulis veiktų, tik esant galiojantiems sertifikatams;

33.10.	pateikti saugomų sertifikatų būsenas (sertifikatas įkeltas (galioja, negalioja), sertifikatas neįkeltas);

33.11.	pateikti saugos modulio būsenas (aktyvus, neaktyvus, veikla laikinai sustabdyta i.EKA, deaktyvuotas);

33.12.	patikrinti kasos aparatu suformuotų dokumentų duomenų atitikimą reikalavimams ir pateikiamų dokumentų nuoseklumą pagal Techninių reikalavimų aprašo 50.3–50.8 papunkčius;

33.13.	formuoti informacinius blokus kasos aparatui pasirašyti teikiamų dokumentų duomenims pagal Techninių reikalavimų aprašo 51 punkto reikalavimus;

33.14.	formuoti išankstinį perspėjimą dėl saugos modulyje naudojamų sertifikatų galiojimo pabaigos, i.EKA neperduotų pasirašytų fiskalinių kvitų kiekio limito ir trukmės termino pabaigos;

33.15.	tvarkyti skirtingų tipų duomenis pagal Techninių reikalavimų aprašo IV skyriaus trečiajame skirsnyje „Saugos modulyje tvarkomi duomenys“ nustatytus reikalavimus;

33.16.	leisti nuskaityti saugos modulyje tvarkomus duomenis pagal Techninių reikalavimų aprašo IV skyriaus trečiajame skirsnyje „Saugos modulyje tvarkomi duomenys“ nustatytus reikalavimus;

33.17.	priimti saugos modulio veikimo nustatymo komandas ar duomenų užklausas, suformuotas šaltinio, kurio sertifikato viešasis raktas yra saugos modulyje, ir jų pagrindu vidinėmis saugos modulio komandomis atlikti nustatymų pakeitimą ar duomenų pateikimą pagal užklausą;

33.18.	vykdyti tokias kriptogramas:

33.18.1.	riboti dokumentų pasirašymo funkciją pagal i.EKA neperduotų pasirašytų dokumentų kiekio ir trukmės nustatymus;

33.18.2.	laikinai sustabdyti ir atnaujinti saugos modulio darbą;

33.18.3.	suteikti leidimą deaktyvuoti saugos modulį;

33.18.4.	inicijuoti saugos modulio kontrolinių duomenų gavimą;

33.18.5.	perduoti informaciją apie gautų dokumentų numerius ir laiką;

33.19.	formuoti duomenis viešai kvitų patikrai:

33.19.1.	generuoti simetrinius raktus pagal AES algoritmą;

33.19.2.	perduoti sugeneruotus simetrinius raktus i.EKA;

33.19.3.	konvertuoti fiskalinio kvito parašą į skaitomo teksto formos parašą;

33.19.4.	užšifruoti fiskalinio kvito skaitomo teksto formos parašą simetriniu raktu, pateikiant fiskalinio kvito kodą.

34.	Jei kasos aparatas neturi gamintojo numatytos prekių supirkimo funkcijos, šiame skyriuje saugos modeliui nustatyti reikalavimai dėl prekių supirkimo funkcionalumo ir susijusių duomenų tvarkymo netaikomi.

35.	Saugos modulio korpuse ir (ar) prie jo pritvirtintoje etiketėje turi būti nurodomi saugos modulio įrenginį identifikuojantys duomenys: modelis (modifikacija), gamintojo suteiktas serijos numeris, gamintojo pavadinimas. Integruotose saugos moduliuose įrenginį identifikuojantys duomenys nurodomi prie kasos aparato korpuso pritvirtintoje etiketėje.

ANTRASIS SKIRSNIS

SAUGOS MODULIO PARUOŠIMO DARBUI IR DEAKTYVAVIMO REIKALAVIMAI

36.	Paruošiant saugos modulį darbui, atliekami šie veiksmai:

36.1.	įkeliamas i.EKA sertifikatas. Įkeliant i.EKA sertifikatą saugos modulis turi patikrinti sertifikato galiojimo laiką, sertifikato parašą sertifikate nurodytu viešuoju raktu. Sėkmingo patikrinimo atveju i.EKA sertifikate nurodytas viešasis raktas gali būti naudojamas:

36.1.1.	informacijos, gautos iš i.EKA, autentiškumui patikrinti;

36.1.2.	informacijai, kuri skirta i.EKA, šifruoti;

36.2.	įkeliamas aptarnavimo įmonės sertifikatas. Įkeliant aptarnavimo įmonės sertifikatą, saugos modulis turi patikrinti sertifikato galiojimo laiką, ar sertifikatas buvo pasirašytas i.EKA. Sėkmingo patikrinimo atveju aptarnavimo įmonės sertifikate nurodytas viešasis raktas gali būti naudojamas:

36.2.1.	saugos modulio sertifikato autentiškumui patikrinti (įkeliant saugos modulio sertifikatą);

36.2.2.	informacijos, gautos iš aptarnavimo įmonės, autentiškumui patikrinti;

36.2.3.	informacijai, kuri skirta aptarnavimo įmonei, šifruoti;

36.3.	saugos modulyje išsaugomi kasos aparato naudotojo, kasos aparato ir saugos modulio identifikaciniai duomenys pagal Techninių reikalavimų aprašo 41.1.3–41.1.5 papunkčius;

36.4.	generuojami saugos modulio raktai. Kriptografiniai saugos modulio raktai yra generuojami pačiame modulyje. Sugeneruotas privatus raktas negali būti pradėtas naudoti kasos aparato dokumentams pasirašyti, kol nėra pabaigtas saugos modulio sertifikato patvirtinimo aptarnavimo įmonėje procesas, tačiau yra naudojamas saugos modulio sertifikato pasirašymo užklausoje;

36.5.	generuojama saugos modulio sertifikato pasirašymo užklausa (angl. certificate signing request (CSR)). Užklausoje turi būti nurodytas saugos modulio identifikacinis numeris;

36.6.	saugos modulio sertifikato pasirašymo užklausa pateikiama aptarnavimo įmonei;

36.7.	aptarnavimo įmonė, gavusi saugos modulio sertifikato pasirašymo užklausą, turi:

36.7.1.	įsitikinti, kad užklausa buvo sugeneruota konkrečiame saugos modulyje;

36.7.2.	patikrinti užklausoje nurodyto saugos modulio identifikacinio numerio ir kasos aparato, su kuriuo naudojamas saugos modulis, duomenų teisingumą;

36.7.3.	jei duomenys teisingi, saugos modulio sertifikatą pasirašyti savo privačiu raktu;

36.7.4.	saugos modulio sertifikato viešąjį raktą registruoti i.EKA;

36.8.	įkeliamas aptarnavimo įmonės pasirašytas saugos modulio sertifikatas. Įkeliant saugos modulio sertifikatą, saugos modulis turi patikrinti, kad:

36.8.1.	sertifikate nurodytas saugos modulio identifikacinis numeris atitiktų saugos modulyje išsaugotą identifikacinį numerį;

36.8.2.	sertifikate nurodytas saugos modulio viešasis raktas atitinka saugos modulio sugeneruotą viešąjį raktą;

36.8.3.	sertifikatas būtų pasirašytas aptarnavimo įmonės, kurios sertifikatas buvo įkeltas į saugos modulį;

36.9.	saugos modulio sertifikatas aktyvuojamas kasos aparato dokumentams pasirašyti. Aktyvavimas galimas, jei buvo sėkmingai įvykdyti Techninių reikalavimų aprašo 36.1–36.8 papunkčiuose nustatyta tvarka nurodyti veiksmai;

36.10.	sugeneruojami saugos modulio simetriniai raktai pagal AES algoritmą, kurių vienas naudojamas fiskaliniams kvitams pasirašyti, antras – išankstinėms sąskaitoms;

36.11.	sugeneruoti ir užšifruoti saugos modulio privačiu raktu simetriniai raktai perduodami i.EKA;

36.12.	aktyvavus sertifikatą, saugos modulyje sugeneruojama i.EKA skirta informacija su saugos modulio kontroliniais duomenimis, pasirašoma kasos aparato suformuota ataskaita (Z);

36.13.	pagal iš i.EKA gautą kriptogramą saugos modulyje nustatomi ribojimai dėl galimų pasirašyti i.EKA neperduotų dokumentų kiekio ir trukmės.

37.	Saugos modulio sertifikato galiojimo laikui artėjant į pabaigą, turi būti inicijuotas sertifikato atnaujinimas:

37.1.	prieš pradedant sertifikato atnaujinimo darbus, saugos modulis pasirašo ataskaitą (Z), sugeneruoja i.EKA skirtą informaciją su saugos modulio kontroliniais duomenimis;

37.2.	saugos modulio sertifikato atnaujinimas vyksta Techninių reikalavimų aprašo 36.4–36.9 papunkčiuose nustatyta tvarka;

37.3.	naujų raktų pakeitimas vykdomas po naujo saugos modulio sertifikato aktyvavimo;

37.4.	aktyvavus naują sertifikatą, saugos modulyje pasirašoma kasos aparato suformuota ataskaita (Z), kuri turi būti perduodama i.EKA;

37.5.	pasibaigus saugos modulio sertifikato galiojimo laikui ir nesugeneravus naujo sertifikato, saugos modulis negali būti naudojamas kasos aparato dokumentams pasirašyti.

38.	Kasos aparato naudotojui pakeitus aptarnavimo įmonę, saugos modulyje turi būti pakeistas aptarnavimo įmonės sertifikatas.

39.	Saugos modulio simetriniai raktai, sugeneruoti pagal AES algoritmą, nustatytu periodiškumu turi būti atnaujinami ir perduodami i.EKA.

40.	Deaktyvuojant saugos modulį, atliekami šie veiksmai:

40.1.	deaktyvavimo metu saugos modulis sugeneruoja i.EKA skirtą deaktyvavimo informaciją su saugos modulio kontroliniais duomenimis;

40.2.	i.EKA patikrina iš saugos modulio gautą informaciją. Jei duomenys teisingi, i.EKA sugeneruoja saugos moduliui skirtą kriptogramą, suteikiančią leidimą deaktyvuoti saugos modulį;

40.3.	į saugos modulį įkėlus i.EKA kriptogramą, suteikiančią leidimą deaktyvuoti saugos modulį, saugos modulis deaktyvuojamas:

40.3.1.	deaktyvuojami saugos modulio raktai ir sertifikatas;

40.3.2.	deaktyvuojamas pats modulis;

40.4.	po deaktyvavimo su kasos aparatu susietas saugos modulis negali būti naudojamas.

TREČIASIS SKIRSNIS

SAUGOS MODULYJE TVARKOMI DUOMENYS

41.	Saugos modulyje turi būti tvarkomi šie duomenys:

41.1.	techniniai operaciniai duomenys:

41.1.1.	saugos modulio gamintojo suteiktas unikalus įrangos serijinis numeris;

41.1.2.	saugos modulio identifikacinis numeris, suteiktas aptarnavimo įmonės saugos modulio paruošimo darbui metu;

41.1.3.	kasos aparato registracijos metu i.EKA suteiktas saugos modulio identifikacinis numeris. Saugos modulio i.EKA suteikiamas identifikacinis numeris nustatomas vieną kartą, kai registruojamas kasos aparatas;

41.1.4.	kasos aparato naudotojo (mokesčių mokėtojo) kodas;

41.1.5.	kasos aparato, su kuriuo susietas saugos modulis, unikalus numeris, suteiktas i.EKA;

41.1.6.	saugos modulio programinės įrangos versija;

41.1.7.	i.EKA sertifikato informacija:

41.1.7.1.	sertifikato serijinis numeris;

41.1.7.2.	sertifikato galiojimo laiko pradžia;

41.1.7.3.	sertifikato galiojimo laiko pabaiga;

41.1.7.4.	sertifikato viešas raktas;

41.1.8. aptarnavimo įmonės sertifikato informacija:

41.1.8.1.sertifikato serijinis numeris;

41.1.8.2.	sertifikato galiojimo laiko pradžia;

41.1.8.3.	sertifikato galiojimo laiko pabaiga;

41.1.8.4.	sertifikato viešas raktas;

41.1.9. saugos modulio sertifikato informacija:

41.1.9.1.	sertifikato serijinis numeris;

41.1.9.2.	sertifikato galiojimo laiko pradžia;

41.1.9.3.	sertifikato galiojimo laiko pabaiga;

41.1.9.4.	sertifikato viešas raktas;

41.1.10. saugos modulio privatus raktas;

41.1.11. saugos modulio simetriniai raktai, sugeneruoti pagal AES algoritmą;

41.1.12. naujai pasirašomam dokumentui leistinas maksimalus ankstesnis laikas sekundėmis nei paskutinio pasirašyto dokumento laikas. Šis parametras naudojamas tik laiko keitimo dieną, įvedant žiemos laiką, laikrodžius grąžinant 1 valanda atgal;

41.1.13. maksimali leistina laiko trukmė pasirašyti fiskalinius kvitus, neperdavus jų i. EKA;

Papunkčio pakeitimai:

Nr. VA-69, 2024-08-08, paskelbta TAR 2024-08-08, i. k. 2024-14308

41.1.14.	maksimalus leistinas pasirašyti i.EKA neperduotų fiskalinių kvitų skaičius;

41.1.15.	maksimalus leistinas pasirašyti i.EKA neperduotų ataskaitų (Z) skaičius;

41.1.16.	maksimalus leistinas pasirašyti i.EKA neperduotų nefiskalinių kasos aparato dokumentų skaičius;

41.1.17.	per dieną (pamainą) saugos modulyje apskaitytų pardavimų (įskaitant mokesčius) suma;

41.1.18.	per dieną (pamainą) saugos modulyje apskaitytų pardavimų mokesčių suma;

41.1.19.	per dieną (pamainą) saugos modulyje apskaityta už supirktas prekes išmokėta suma;

41.1.20.	bendra saugos modulyje apskaitytų pardavimų (įskaitant mokesčius) suma (GT skaitiklis);

41.1.21.	bendra saugos modulyje apskaitytų pardavimų mokesčių suma (GT skaitiklis);

41.1.22.	bendra saugos modulyje apskaityta už supirktas prekes išmokėta suma (GT skaitiklis);

41.1.23.	saugos modulyje pasirašytų fiskalinių kvitų kiekis;

41.1.24.	saugos modulyje pasirašytų ataskaitų (Z) kiekis;

41.1.25.	saugos modulyje pasirašytų nefiskalinių kvitų kiekis;

41.1.26.	paskutinio i.EKA pateikto fiskalinio kvito numeris;

41.1.27.	paskutinės i.EKA pateiktos ataskaitos (Z) numeris;

41.1.28.	paskutinio i.EKA pateikto nefiskalinio kvito numeris;

41.1.29.	paskutinio i.EKA pateikto fiskalinio kvito data ir laikas;

41.2.	fiskalinio kvito duomenys:

41.2.1. paskutinio pasirašyto ir pasirašomo fiskalinio kvito bendri dokumentų eilės numeriai;

41.2.2. paskutinio pasirašyto ir pasirašomo fiskalinių kvitų numeriai;

41.2.3. paskutinio pasirašyto ir pasirašomo fiskalinių kvitų datos ir laikai;

41.2.4. paskutinio pasirašyto ir pasirašomo fiskalinių kvitų bendros pardavimų (įskaitant mokesčius) sumos;

41.2.5. paskutinio pasirašyto ir pasirašomo fiskalinių kvitų bendros pardavimų mokesčių sumos;

41.2.6. paskutinio pasirašyto ir pasirašomo fiskalinių kvitų už supirktas prekes išmokėtos sumos;

41.2.7. kasos aparato suskaičiuotas paskutinio pasirašyto ir pasirašomo fiskalinių kvitų maišos (angl. hash) funkcijos reikšmės, suskaičiuotos, naudojant SHA256 algoritmą;

41.2.8. paskutinio pasirašyto ir pasirašomo fiskalinių kvitų informaciniai blokai, naudojami saugos modulyje pasirašyti;

41.3. ataskaitos (Z) duomenys:

41.3.1. paskutinės pasirašytos ir pasirašomos ataskaitos (Z) bendri dokumentų eilės numeriai;

41.3.2. paskutinės pasirašytos ir pasirašomos ataskaitos (Z) numeriai;

41.3.3. paskutinės pasirašytos ir pasirašomos ataskaitos (Z) datos ir laikai;

41.3.4. paskutinės pasirašytos ir pasirašomos ataskaitos (Z) bendros pardavimų (įskaitant mokesčius) sumos;

41.3.5. paskutinės pasirašytos ir pasirašomos ataskaitos (Z) bendros pardavimų mokesčių sumos;

41.3.6. paskutinės pasirašytos ir pasirašomos ataskaitos (Z) kvitų bendros už supirktas prekes išmokėtos sumos;

41.3.7. kasos aparato suskaičiuotos paskutinės pasirašytos ir pasirašomos ataskaitos (Z) maišos (angl. hash) funkcijos, reikšmės, suskaičiuotos, naudojant SHA256 algoritmą;

41.3.8. paskutinės pasirašytos ir pasirašomos ataskaitos (Z) informaciniai blokai, naudojami saugos modulyje pasirašyti;

41.4. nefiskalinių kvitų duomenys:

41.4.1. paskutinio pasirašyto ir pasirašomo ne fiskalinių kvitų bendri dokumentų eilės numeriai;

41.4.2. paskutinio pasirašyto ir pasirašomo ne fiskalinių kvitų numeriai;

41.4.3. paskutinio pasirašyto ir pasirašomo ne fiskalinių kvitų datos ir laikai;

41.4.4. kasos aparato suskaičiuotos paskutinio pasirašyto ir pasirašomo ne fiskalinių dokumentų maišos (angl. hash) funkcijos reikšmės, suskaičiuotos, naudojant SHA256 algoritmą;

41.4.5. paskutinio pasirašyto ir pasirašomo nefiskalinių kvitų informaciniai blokai, naudojami saugos modulyje pasirašyti.

42.	Saugos moduliu tvarkomų duomenų tipai:

42.1.	Duomenys, nurodyti Techninių reikalavimų aprašo 41 punkte, išskyrus nurodytus Techninių reikalavimų aprašo 41.1.1–41.1.3 ir 41.1.10 papunkčiuose, gali būti nuskaitomi išorinėmis priemonėmis ir gali būti keičiami tik vidinėmis saugos modulio komandomis bei naudojami saugos modulio;

42.2.	duomenys, nurodyti Techninių reikalavimų aprašo 41.1.1–41.1.3. papunkčiuose, gali būti nuskaitomi išorinėmis priemonėmis ir įrašomi tik vieną kartą bei negali būti pakeisti;

42.3.	duomenys, nurodyti Techninių reikalavimų aprašo 41.1.10 papunktyje, negali būti nuskaitomi išorinėmis priemonėmis ir gali būti keičiami tik vidinėmis saugos modulio komandomis bei naudojami saugos modulio.

43.	Parengiant naują saugos modulį, Techninių reikalavimų aprašo 41.1.20–41.1.22 papunkčiuose nurodytų skaitliukų vertės nustatomos į nulinę padėtį ir didinamos, saugos moduliui pasirašius fiskalinį kvitą pagal šio kvito duomenis. Šių bendrų pardavimų, mokesčių ir už superkamas prekes išmokamų sumų duomenų skaitliukai negali būti mažinami.

44.	Parengiant naują saugos modulį, Techninių reikalavimų aprašo 41.1.23–41.1.25 papunkčiuose nurodytos parametro vertės nustatomos į nulinę padėtį ir, saugos moduliui pasirašius atitinkamo dokumento tipą, didinamos vienetu.

45.	Duomenų, nurodytų Techninių reikalavimų aprašo 41.1.26–41.1.29 papunkčiuose, reikšmės nustatomos, remiantis i.EKA perduota ir saugos modulio priimta informacija apie paskutinio i.EKA gauto fiskalinio kvito datą ir laiką bei atitinkamo tipo dokumento numerį. Šie duomenys naudojami kontroliuoti saugos modulyje galimų pasirašyti neperduotų i.EKA dokumentų kiekį ir laiką.

46.	Saugos modulis, generuodamas i.EKA skirtą informaciją, su saugos modulio kontroliniais duomenimis naudoja Techninių reikalavimų aprašo 41.1.1–41.1.6, 41.1.20–41.1.29 papunkčiuose nurodytus duomenis ir Techninių reikalavimų aprašo 41.1.7.4, 41.1.9.4 papunkčiuose nurodytų duomenų maišos reikšmę (angl. hash), suskaičiuotą naudojant SHA256 algoritmą.

47.	Saugos modulyje turi būti įgyvendinamos organizacinės ir techninės duomenų saugumo priemonės, užtikrinančios tvarkomų duomenų saugumą, vientisumą, duomenų nepakeičiamumą.

KETVIRTASIS SKIRSNIS

KASOS APARATO DOKUMENTŲ PASIRAŠYMAS SU SAUGOS MODULIU

48.	Saugos modulis pasirašo šiuos kasos aparatu suformuotus dokumentus:

48.1.	fiskalinį kvitą;

48.2.	ataskaitą (Z);

48.3.	nefiskalinį dokumentą.

49.	Vykdant kasos aparatu suformuotų dokumentų pasirašymą, kasos aparatas saugos moduliui perduoda šiuos duomenis:

49.1.	kasos aparato identifikacinį numerį;

49.2.	mokesčių mokėtojo kodą;

49.3.	pasirašomo kasos aparato bendrą dokumento eilės numerį;

49.4.	pasirašomo dokumento numerį (pagal dokumento tipą);

49.5.	pasirašomo dokumento tipą (fiskalinis kvitas, ataskaita (Z), nefiskalinis kvitas);

49.6.	pasirašomo dokumento datą ir laiką;

49.7.	kasos aparato suskaičiuotą pasirašomo dokumento maišos (angl. hash) funkcijos reikšmę, suskaičiuotą SHA256 algoritmu;

49.8.	papildomus duomenis, kai pasirašomas fiskalinis kvitas:

49.8.1.	bendrą fiskalinio kvito pardavimų, įskaitant mokesčius, sumą;

49.8.2.	bendrą fiskalinio kvito pardavimų mokesčių sumą;

49.8.3.	bendrą fiskalinio kvito už supirktas prekes išmokėtą sumą;

49.9.	papildomus duomenis, kai pasirašoma ataskaita (Z):

49.9.1.	bendrą ataskaitos (Z) dienos (pamainos) pardavimų, įskaitant mokesčius, sumą;

49.9.2.	bendrą ataskaitos (Z) dienos (pamainos) pardavimų mokesčių sumą;

49.9.3.	bendrą ataskaitos (Z) dienos (pamainos) už supirktas prekes išmokėtą sumą.

50.	Saugos modulis prieš dokumento pasirašymą patikrina:

50.1.	saugos modulio būseną;

50.2.	saugos modulio naudojamo ir saugos modulyje saugomo i.EKA sertifikatų galiojimą;

50.3.	neperduotų i.EKA dokumentų kiekį ir laiką;

50.4.	palygina, ar Techninių reikalavimų aprašo 49.1 ir 49.2 papunkčiuose nurodyti kasos aparatu perduoti duomenys atitinka saugos modulyje išsaugotus parametrus;

50.5.	palygina pasirašyti gauto dokumento bendrą eilės numerį su paskutiniu saugos modulio pasirašyto dokumento bendru eilės numeriu. Naujo dokumento bendras eilės numeris turi būti nuosekliai augantis vienu vienetu;

50.6.	palygina pasirašyti gauto atitinkamo tipo dokumento numerį su paskutiniu saugos modulio pasirašyto to paties dokumento tipo numeriu. To paties tipo dokumento numeris, vykdant dienos (pamainos) operacijas, turi būti nuosekliai augantis vienu vienetu;

50.7.	palygina pasirašyti gauto dokumento datą ir laiką su paskutiniu saugos modulio pasirašyto dokumento data ir laiku. Paskutinio pasirašyto dokumento data ir laikas turi būti ne ankstesnis nei pasirašomo dokumento data ir laikas;

50.8.	atlieka specifinį patikrinimą, skirtą ataskaitai (Z). Tai reiškia, jog palygina pasirašyti gautos ataskaitos (Z) bendras dienos (pamainos) pardavimų, mokesčių ir už supirktas prekes išmokėtas sumas su saugos modulio GT skaitliukuose užfiksuotais duomenimis;

50.9.	saugos modulis dokumento pasirašymo proceso netęsia ir dokumento nepasirašo, jei:

50.9.1.	saugos modulio būsena nėra – aktyvus;

50.9.2.	pasibaigęs saugos modulio naudojamo ir saugos modulyje saugomo i.EKA sertifikatų galiojimo laikas;

50.9.3.	viršytas neperduotų i.EKA dokumentų kiekis arba laikas;

50.9.4.	atlikus patikrinimus pagal Techninių reikalavimų aprašo 50.4–50.8 papunkčiuose nurodytų duomenų patikrinimo tvarką, nustato, kad duomenys neteisingi.

51.	Saugos modulis, atlikęs duomenų patikrinimus ir nenustatęs Techninių reikalavimų aprašo 50.9 papunktyje nurodytų aplinkybių, gautos informacijos bei pačiame modulyje išsaugotų duomenų pagrindu suformuoja informacinį bloką:

51.1.	pasirašomo fiskalinio kvito informaciniame bloke naudojami duomenys:

51.1.1.	saugos modulio identifikacinis numeris;

51.1.2.	kasos aparato saugos moduliui teikiami pasirašomo fiskalinio kvito duomenys:

51.1.2.1.	pasirašomo fiskalinio kvito bendras dokumento eilės numeris;

51.1.2.2.	pasirašomo dokumento tipas (fiskalinis kvitas);

51.1.2.3.	pasirašomo fiskalinio kvito numeris;

51.1.2.4.	pasirašomo fiskalinio kvito data ir laikas;

51.1.2.5.	pasirašomo fiskalinio kvito bendra pardavimų, įskaitant mokesčius, suma;

51.1.2.6.	pasirašomo fiskalinio kvito bendra pardavimų mokesčių suma;

51.1.2.7.	pasirašomo fiskalinio kvito bendra už supirktas prekes išmokėta suma;

51.1.2.8.	pasirašomo fiskalinio kvito kasos aparato SHA256 algoritmu suskaičiuota maišos (angl. hash) funkcijos reikšmė;

51.1.3.	saugos modulyje saugomi paskutinio pasirašyto fiskalinio kvito duomenys:

51.1.3.1.	paskutinio pasirašyto fiskalinio dokumento bendras eilės numeris;

51.1.3.2.	paskutinio pasirašyto fiskalinio kvito numeris;

51.1.3.3.	pasirašyto fiskalinio kvito data ir laikas;

51.1.3.4. Neteko galios nuo 2024-08-09

Papunkčio naikinimas:

Nr. VA-69, 2024-08-08, paskelbta TAR 2024-08-08, i. k. 2024-14308

51.1.3.5.	paskutinio pasirašyto fiskalinio kvito bendra pardavimų, įskaitant mokesčius, suma;

51.1.3.6.	paskutinio pasirašyto fiskalinio kvito bendra pardavimų mokesčių suma;

51.1.3.7.	paskutinio pasirašyto fiskalinio kvito bendra už supirktas prekes išmokėta suma;

51.1.3.8.	paskutinio pasirašyto fiskalinio kvito kasos aparato SHA256 algoritmu suskaičiuota maišos (angl. hash) funkcijos reikšmė;

51.2.	pasirašomos ataskaitos (Z) informaciniame bloke naudojami duomenys:

51.2.1.	saugos modulio identifikacinis numeris;

51.2.2.	kasos aparato saugos moduliui perduoti pasirašomos ataskaitos (Z) duomenys:

51.2.2.1.	pasirašomos ataskaitos (Z) bendras dokumento eilės numeris;

51.2.2.2.	pasirašomo dokumento tipas (ataskaita (Z));

51.2.2.3.	pasirašomos ataskaitos (Z) numeris;

51.2.2.4.	pasirašomos ataskaitos (Z) data ir laikas;

51.2.2.5.	pasirašomos ataskaitos (Z) bendra dienos (pamainos) pardavimų, įskaitant mokesčius, suma;

51.2.2.6.	pasirašomos ataskaitos (Z) bendra dienos (pamainos) pardavimų mokesčių suma;

51.2.2.7.	pasirašomos ataskaitos (Z) bendra dienos (pamainos) už supirktas prekes išmokėta suma;

51.2.2.8.	pasirašomos ataskaitos (Z) kasos aparato SHA256 algoritmu suskaičiuota maišos (angl. hash) funkcijos reikšmė;

51.2.3.	saugos modulyje saugomi paskutinės pasirašytos Z ataskaitos duomenys:

51.2.3.1.	paskutinės pasirašytos ataskaitos (Z) bendras dokumento eilės numeris;

51.2.3.2.	paskutinės pasirašytos ataskaitos (Z) numeris;

51.2.3.3.	paskutinės pasirašytos ataskaitos (Z) data ir laikas;

51.2.3.4.	paskutinės pasirašytos ataskaitos (Z) bendra dienos (pamainos) pardavimų, įskaitant mokesčius, suma;

51.2.3.5.	paskutinės pasirašytos ataskaitos (Z) bendra dienos (pamainos) pardavimų mokesčių suma;

51.2.3.6.	paskutinės pasirašytos ataskaitos (Z) bendra dienos (pamainos) už supirktas prekes išmokėta suma;

51.2.3.7.	paskutinės pasirašytos ataskaitos (Z) kasos aparato SHA256 algoritmu suskaičiuota maišos (angl. hash) funkcijos reikšmė;

51.2.4.	saugos modulyje saugomi GT skaitliukų duomenys:

51.2.4.1.	bendra saugos modulyje apskaitytų pardavimų, įskaitant mokesčius, suma;

51.2.4.2.	bendra saugos modulyje apskaitytų pardavimų mokesčio suma;

51.2.4.3.	bendra saugos modulyje apskaityta už supirktas prekes išmokėta suma;

51.3.	pasirašomame nefiskalinio kvito informaciniame bloke naudojami duomenys:

51.3.1.	saugos modulio identifikacinis numeris;

51.3.2.	kasos aparato saugos moduliui perduoti nefiskalinio kvito duomenys:

51.3.2.1.	pasirašomo nefiskalinio kvito bendras dokumento eilės numeris;

51.3.2.2.	pasirašomo nefiskalinio kvito tipas (ne fiskalinis kvitas);

51.3.2.3.	pasirašomo nefiskalinio kvito numeris;

51.3.2.4.	pasirašomo nefiskalinio kvito data ir laikas;

51.3.2.5.	pasirašomo nefiskalinio kvito kasos aparato SHA256 algoritmu suskaičiuota maišos (angl. hash) funkcijos reikšmė;

51.3.3.	saugos modulyje saugomi paskutinio pasirašyto ne fiskalinio kvito duomenys:

51.3.3.1.	paskutinio pasirašyto nefiskalinio kvito bendras dokumento eilės numeris;

51.3.3.2.	paskutinio pasirašyto nefiskalinio kvito numeris;

51.3.3.3.	paskutinio pasirašyto nefiskalinio kvito data ir laikas;

51.3.3.4.	paskutinio pasirašyto nefiskalinio kvito kasos aparato SHA256 algoritmu suskaičiuota maišos (angl. hash) funkcijos reikšmė.

52.	Saugos modulis suformuotą informacinį bloką pasirašo, naudodamas RSA šifravimo algoritmą ir saugos modulio privatų raktą.

53.	Saugos modulis suformuotą informacinį bloką užšifruoja, naudodamas RSA šifravimo algoritmą ir i.EKA viešąjį raktą.

54.	Saugos modulis konvertuoja fiskalinio kvito parašą į skaitomo teksto formos parašą.

55.	Saugos modulis užšifruoja fiskalinio kvito skaitomo teksto formos parašą simetriniu raktu.

56.	Saugos moduliui pasirašius dokumentą:

56.1.	atnaujinami saugos modulyje saugomi paskutiniai pasirašyto dokumento duomenys, kurie bus naudojami kitam iš eilės einančiam dokumentui pasirašyti:

56.1.1.	pasirašius fiskalinį kvitą, atnaujinami Techninių reikalavimų aprašo 51.1.3 papunktyje nurodyti duomenys;

56.1.2.	pasirašius ataskaitą (Z), atnaujinami Techninių reikalavimų aprašo 51.2.3 papunktyje nurodyti duomenys;

56.1.3.	pasirašius nefiskalinį kvitą, atnaujinami Techninių reikalavimų aprašo 51.3.3 papunktyje nurodyti duomenys;

56.2.	atnaujinamas saugos modulyje saugomas atitinkamas paskutinio pasirašyto dokumento informacinis blokas;

56.3.	padidinamas saugos modulio pasirašytų atitinkamo tipo dokumento kiekis:

56.3.1.	pasirašius fiskalinį kvitą, vienetu didinamas saugos modulio pasirašytų fiskalinių kvitų kiekis;

56.3.2.	pasirašius ataskaitą (Z), vienetu didinamas saugos modulio pasirašytų fiskalinių dienos ataskaitų kiekis;

56.3.3.	pasirašius nefiskalinį kvitą, vienetu didinamas saugos modulio pasirašytų nefiskalinių dokumentų kiekis;

56.4.	atsižvelgiant į pasirašyto dokumento duomenis, atnaujinami pardavimų mokesčių ir už supirktas prekes išmokėtų sumų duomenys (skaitliukai):

56.4.1.	pasirašius fiskalinį kvitą, pagal jo duomenis didinami šie skaitliukai:

56.4.1.1.	per dieną (pamainą) saugos modulyje apskaitytų pardavimų, įskaitant mokesčius, suma;

56.4.1.2.	per dieną (pamainą) saugos modulyje apskaitytų pardavimų mokesčių suma;

56.4.1.3.	per dieną (pamainą) saugos modulyje apskaityta už supirktas prekes išmokėta suma;

56.4.1.4.	bendra saugos modulyje apskaitytų pardavimų, įskaitant mokesčius, suma;

56.4.1.5.	bendra saugos modulyje apskaitytų pardavimų mokesčių suma;

56.4.1.6.	bendra saugos modulyje apskaityta už supirktas prekes išmokėta suma;

56.4.2.	pasirašius ataskaitą (Z), dienos (pamainos) pardavimų, mokesčių ir už supirktas prekes išmokėtų sumų duomenys (skaitliukai, nurodyti Techninių reikalavimų aprašo 56.4.1.1–56.4.1.3 papunkčiuose), grąžinami į nulinę reikšmę.

57.	Saugos modulis, vykdydamas kasos aparato dokumento pasirašymo procesą, kasos aparatui grąžina šiuos duomenis:

57.1.	dokumento pasirašymo būklę (pasirašyta, nepasirašyta);

57.2.	dokumento nepasirašymo priežastis, kai dokumentas nebuvo pasirašytas;

57.3.	saugos modulio suformuotą kasos aparato dokumento parašą, kai dokumentas buvo pasirašytas;

57.4.	saugos modulio suformuotą pasirašyto kasos aparato dokumento informacinį bloką, užšifruotą Valstybinės mokesčių inspekcijos viešuoju raktu;

57.5.	saugos modulio aktyvaus sertifikato serijinį numerį;

57.6.	pasirašius fiskalinį kvitą arba išankstinę sąskaitą, saugos modulis kasos aparatui grąžina papildomus duomenis:

57.6.1.	kvito parašą, konvertuotą į skaitomą formą;

57.6.2.	kvito kodą (skaitomos formos kvito parašas, užšifruotas saugos modulio simetriniu AES raktu);

57.7.	duomenys, nurodyti Techninių reikalavimų aprašo 57.3 ir 57.6 papunkčiuose, įtraukiami į EKJ.

58.	Kai kasos aparatas dėl techninių problemų iš saugos modulio negauna Techninių reikalavimų aprašo 57 punkte nurodytų duomenų, saugos modulis turi pakartoti paskutinio pasirašyto kvito informacinio bloko ir parašo suformavimą.

V SKYRIUS

DUOMENŲ PERDAVIMO MODULIO REIKALAVIMAI

59.	Pagrindinės duomenų perdavimo modulio funkcijos:

59.1.	generuoti kriptografinius raktus pagal RSA algoritmą, kurio rakto ilgis – 2048 bitų (RSA PKCS #1 v2.2);

59.2.	generuoti maišos reikšmę (angl. hash), naudojant SHA256 algoritmą;

59.3.	šifruoti duomenis pasirinktu raktu (RSAES-PKCS1-v1_5 arba naujesnė Encryption);

59.4.	dešifruoti duomenis pasirinktu raktu (RSAES-PKCS1-v1_5 arba naujesnė Decryption);

59.5.	generuoti sertifikato pasirašymo užklausą. Turi būti palaikomos X.509 formato sertifikato pasirašymo užklausos (angl. Certificate Signing Request);

59.6.	atnaujinti duomenų perdavimo modulio sertifikatą, kurio metu vykdomi Techninių reikalavimų aprašo 59.1, 59.5 papunkčiuose nustatyti veiksmai;

59.7.	perduoti kasos aparato sugeneruotus dokumentų ir kitus duomenis į i.EKA;

59.8.	priimti ir apdoroti i.EKA atsakymus ir kriptogramas. Duomenų perdavimo modulis kriptogramas iš i.EKA priima kaip papildomus duomenis kartu su atsakymu į perduotus fiskalinio kvito, ataskaitos (Z), nefiskalinio kvito duomenis arba kaip atsakymą į nustatytu periodiškumu teikiamą užklausą į i.EKA dėl kriptogramos gavimo.

60.	Duomenų perdavimo modulis turi turėti šiuos parametrus (parametrai netaikomi virtualios fiskalizacijos kasos aparatams):

60.1.	konfigūruojamą parametrą, nurodantį kasos aparato duomenų perdavimo i.EKA periodiškumą;

60.2.	konfigūruojamą parametrą, nurodantį kriptogramų gavimo iš i.EKA periodiškumą.

61.	Kai duomenų perdavimo modulis yra kelių kasos aparatų bendras komponentas, jame turi būti užtikrinami visi duomenų perdavimo moduliui keliami reikalavimai kiekvienam kasos aparatui atskirai.

62.	Paruošiant duomenų perdavimo modulį darbui, atliekami šie veiksmai:

62.1. įkeliamas i.EKA sertifikatas. Įkeliant i.EKA sertifikatą, duomenų perdavimo modulis turi patikrinti sertifikato galiojimo laiką, sertifikato parašą sertifikate nurodytu viešuoju raktu;

62.2. įkeliamas aptarnavimo įmonės sertifikatas. Įkeliant aptarnavimo įmonės sertifikatą, duomenų perdavimo modulis turi patikrinti sertifikato galiojimo laiką, ar sertifikatas buvo pasirašytas i.EKA;

62.3. generuojami duomenų perdavimo modulio raktai. Kriptografiniai duomenų perdavimo modulio raktai yra generuojami pačiame modulyje. Sugeneruotas privatus raktas negali būti pradėtas naudoti kasos aparato dokumentams perduoti, kol nėra pabaigtas duomenų perdavimo modulio sertifikato patvirtinimo aptarnavimo įmonėje procesas, tačiau yra naudojamas duomenų perdavimo modulio sertifikato pasirašymo užklausoje;

62.4. generuojama duomenų perdavimo modulio sertifikato pasirašymo užklausa (angl. certificate signing request (CSR)). Užklausoje turi būti nurodytas kasos aparato unikalus numeris;

62.5. duomenų perdavimo modulio sertifikato pasirašymo užklausa pateikiama aptarnavimo įmonei;

62.6. aptarnavimo įmonė, gavusi duomenų perdavimo modulio sertifikato pasirašymo užklausą, turi:

62.6.1. įsitikinti, kad užklausa buvo sugeneruota konkrečiame duomenų perdavimo modulyje;

62.6.2. patikrinti užklausoje nurodyto kasos aparato, su kuriuo naudojamas duomenų perdavimo modulis, duomenų teisingumą;

62.6.3. jei duomenys teisingi, duomenų perdavimo modulio sertifikatą pasirašyti savo privačiu raktu;

62.6.4. duomenų perdavimo modulio sertifikato viešąjį raktą registruoti i.EKA;

62.7. įkeliamas aptarnavimo įmonės pasirašytas duomenų perdavimo modulio sertifikatas. Įkeliant duomenų perdavimo modulio sertifikatą, duomenų perdavimo modulis turi patikrinti, kad:

62.7.1. sertifikate nurodytas duomenų perdavimo modulio viešasis raktas atitinka duomenų perdavimo modulio sugeneruotą viešąjį raktą;

62.7.2. sertifikatas būtų pasirašytas aptarnavimo įmonės, kurios sertifikatas buvo įkeltas į duomenų perdavimo modulį.

63.	Duomenų perdavimo modulio sertifikato atnaujinimas turi būti inicijuotas iki jo galiojimo pabaigos Techninių reikalavimų aprašo 62.3–62.7 papunkčiuose nustatyta tvarka.

64.	Pasibaigus duomenų perdavimo modulio sertifikato galiojimo laikui ir nesugeneravus naujo sertifikato, duomenų perdavimo modulis negali būti naudojamas kasos aparato duomenims perduoti.

VI SKYRIUS

KASOS APARATU FORMUOJAMŲ IR (ARBA) SPAUSDINAMŲ DOKUMENTŲ REIKALAVIMAI

65. Kasos aparatu spausdinami ar elektroniniu būdu teikiami dokumentai turi būti lengvai įskaitomi.

66. Kasos aparatu gali būti spausdinami ar elektroniniu būdu teikiami ir reklaminio ar informacinio pobūdžio dokumentai.

67. Kasos aparato fiskaliniame kvite turi būti formuojami ir spausdinami arba elektroniniu būdu teikiami tokie duomenys:

67.1. fiskalinio kvito antraštė:

67.1.1. įmonės pavadinimas, kasos aparato įrengimo adresas ir PVM mokėtojo (jeigu ūkio subjektas yra pridėtinės vertės mokesčio mokėtojas) arba įmonės kodas, ne mažiau kaip 2 programuojamos eilutės;

67.1.2. individualia veikla besiverčiančio gyventojo vardas, pavardė ir individualios veiklos vykdymo pažymos (išskyrus verslo liudijimo) numeris bei PVM mokėtojo kodas (jeigu ūkio subjektas yra pridėtinės vertės mokesčio mokėtojas), ne mažiau kaip 2 programuojamos eilutės;

67.2. fiskalinio kvito numeris ataskaitoje (Z), einamosios ataskaitos (Z) numeris, bendras dokumento eilės numeris, data (metai – 4 ženklai, mėnuo – 2 ženklai, diena – 2 ženklai) ir laikas (valanda – 2 ženklai, minutės – 2 ženklai);

67.3. prekės (paslaugos) ar jų grupės pavadinimas (ne mažiau kaip 8 ženklai);

67.4. prekės (paslaugos) kaina ir suma (ne mažiau kaip 7 ženklai, iš kurių 2 yra skirti šimtosioms dalims reikšti, neskaitant dešimtainio taško);

67.5. prekių (paslaugų) kiekis, jei nelygus vienetui;

67.6. prekės (paslaugos) kainai taikomas mokesčio tarifas ar jo kodas;

67.7. mokesčių suma pagal kiekvieną mokesčio tarifą, nurodant jai priskirtą mokesčio tarifą ar jo kodą;

67.8. jei supirkimo operacijos registruojamos kasos aparatu, išmokėtos sumos už supirktas prekes;

67.9. taikomų nuolaidų ir (arba) antkainių dydžiai ir (arba) sumos;

67.10. įregistruotų sumų taisymai;

67.11. bendra mokėtina suma (bendra išmokėtina suma, kai prekės superkamos);

Papunkčio pakeitimai:

Nr. VA-69, 2024-08-08, paskelbta TAR 2024-08-08, i. k. 2024-14308

67.12. gauta ar išmokėta pinigų suma;

67.13. grąža, jei ji nelygi nuliui;

67.14. unikalus kasos aparato numeris;

67.15. informacija kvitui tikrinti:

67.15.1. bendras dokumento eilės numeris;

67.15.2. saugos modulio identifikacinis numeris, virtualios fiskalizacijos kasos aparatuose nurodomas unikalus kasos aparato numeris;

67.15.3. kvito parašas, konvertuotas į skaitomą formą;

67.15.4. kvito kodas (skaitomos formos kvito parašas, užšifruotas saugos modulio simetriniu AES raktu, skirtu fiskaliniams kvitams) (netaikomas virtualios fiskalizacijos kasos aparatams);

67.15.5. jeigu yra techninė galimybė, iš Techninių reikalavimų aprašo 67.15.1–67.15.4 papunkčiuose nurodytų elementų suformuotas kvito QR kodas;

67.16. pirkėjo atpažinimo elementas (gali būti šifruotas), jei kvitas pirkėjui pateiktas elektroniniu būdu ir jei kasos aparatas turi kvito pateikimo elektroniniu būdu funkciją.

68. Duomenys, nurodyti Techninių reikalavimų aprašo 67.1 ir 67.15 papunkčiuose, žymi kasos aparato fiskalinio kvito pradžią ir pabaigą.

69. Kasos aparato nefiskaliniame kvite turi būti formuojami ir spausdinami arba elektroniniu būdu pateikiami tokie duomenys:

69.1. kvito antraštė:

69.1.1. įmonės pavadinimas, kasos aparato įrengimo adresas ir PVM mokėtojo arba įmonės kodas, ne mažiau kaip 2 programuojamos eilutės;

69.1.2. individualia veikla besiverčiančio gyventojo vardas, pavardė ir individualios veiklos vykdymo pažymos (išskyrus verslo liudijimo) numeris bei PVM mokėtojo kodas (jeigu ūkio subjektas yra pridėtinės vertės mokesčio mokėtojas), ne mažiau kaip 2 programuojamos eilutės;

69.2. nefiskalinio kvito numeris ataskaitoje (Z), einamosios ataskaitos (Z) numeris, bendras dokumento eilės numeris, data (metai – 4 ženklai, mėnuo – 2 ženklai, diena – 2 ženklai) ir laikas (valanda – 2 ženklai, minutės – 2 ženklai);

69.3. nefiskalinės operacijos pavadinimas (ne mažiau kaip 8 ženklai);

69.4. nefiskalinės operacijos piniginė išraiška;

69.5. unikalus kasos aparato numeris;

69.6. saugos modulio identifikacinis numeris (netaikomas virtualios fiskalizacijos kasos aparatams).

70. Duomenys, nurodyti Techninių reikalavimų aprašo 69.1 ir 69.6 papunkčiuose, žymi kasos aparato nefiskalinio kvito pradžią ir pabaigą.

71. Ataskaitoje (Z) turi būti tokie duomenys:

71.1. ataskaitos (Z) antraštė:

71.1.1. įmonės pavadinimas, kasos aparato įrengimo adresas ir PVM mokėtojo (jeigu ūkio subjektas yra pridėtinės vertės mokesčio mokėtojas) arba įmonės kodas;

71.1.2. individualia veikla besiverčiančio gyventojo vardas, pavardė ir individualios veiklos vykdymo pažymos (išskyrus verslo liudijimo) numeris bei PVM mokėtojo kodas (jeigu ūkio subjektas yra pridėtinės vertės mokesčio mokėtojas);

71.2. ataskaitos pavadinimas (DIENOS FISKALINĖ ATASKAITA);

71.3. ataskaitos eilės numeris, bendras dokumento eilės numeris, data ir laikas;

71.4. mokesčių tarifai, jų kodai, paskutinio jų keitimo data ir eilės numeris;

71.5. dienos pardavimų ir mokesčių sumos, atitinkančios kiekvieną mokesčio kodą, taip pat neapmokestinta suma. Mokesčių sumos turi atitikti pirkėjo kvituose apskaičiuotų mokesčių sumas;

71.6. bendra dienos pardavimų suma;

71.7. bendra kasos aparatu įregistruota pardavimų suma (pvz., GT skaitikliai);

71.8. bendra kasos aparatu įregistruota pardavimų mokesčių suma (pvz., GT skaitikliai);

71.9. jei supirkimo operacijos registruojamos kasos aparatu:

71.9.1. per dieną išmokėta suma už supirktas prekes;

71.9.2. bendra kasos aparatu įregistruota už supirktas prekes išmokėta suma (pvz., GT skaitikliai);

71.10. šios ataskaitos laikotarpiu išspausdintų ir elektroniniu būdu pateiktų fiskalinių ir nefiskalinių kvitų skaičius;

71.11. sumos pagal mokėjimo ir išmokėjimo būdus bei valiutą;

71.12. jeigu operacijos buvo registruotos, tai ir tokie duomenys:

71.12.1. išmokėta suma už grąžintas prekes (paslaugas);

71.12.2. nuolaidų ir antkainių skaičiai bei jų sumos;

71.12.3. pirkėjų kvituose taisymų skaičius ir bendra taisyta suma;

71.12.4. panaikintų pirkėjų fiskalinių kvitų skaičius ir bendra jų suma;

71.13. pinigų įdėjimo ir išėmimo operacijų skaičiai bei įdėtų ir išimtų pinigų sumos;

71.14. įmokų ir išmokų sumos bei jų skaičiai;

71.15. grynųjų pinigų kasos aparate likutis;

71.16. ataskaitos pradžios ir pabaigos datos ir laikas;

71.17. kasos aparato unikalus numeris;

71.18. saugos modulio identifikacinis numeris (netaikomas virtualios fiskalizacijos kasos aparatams).

72. Duomenys, nurodyti Techninių reikalavimų aprašo 71.1 ir 71.18 papunkčiuose, žymi kasos aparatu išspausdintos / suformuotos ataskaitos (Z) pradžią ir pabaigą.

73. Suminėje fiskalinėje ataskaitoje turi būti tokie duomenys:

73.1. ataskaitos antraštė:

73.1.1. įmonės pavadinimas, kasos aparato įrengimo adresas ir PVM mokėtojo (jeigu ūkio subjektas yra pridėtinės vertės mokesčio mokėtojas) arba įmonės kodas;

73.1.2. individualia veikla besiverčiančio gyventojo vardas, pavardė ir individualios veiklos vykdymo pažymos (išskyrus verslo liudijimo) numeris bei PVM mokėtojo kodas (jeigu ūkio subjektas yra pridėtinės vertės mokesčio mokėtojas);

73.2. ataskaitos pavadinimas (SUMINĖ FISKALINĖ ATASKAITA);

73.3. nefiskalinio kvito numeris ataskaitoje (Z), einamosios ataskaitos (Z) numeris, bendras dokumentų eilės numeris, data ir laikas;

73.4. nurodytas datų ar dienos fiskalinių ataskaitų (Z) numerių intervalas;

73.5. surastų nurodyto laikotarpio datų ir dienos fiskalinių ataskaitų (Z) numerių intervalas;

73.6. mokesčių tarifai, jų kodai, jų keitimo data ir eilės numeris;

73.7. nurodyto laikotarpio pardavimų ir mokesčių sumos, atitinkančios kiekvieną mokesčio kodą, ir neapmokestinama suma;

73.8. bendra nurodyto laikotarpio pardavimų suma;

73.9. bendra nurodyto laikotarpio už supirktas prekes išmokėta suma, jei supirkimo operacijos registruojamos kasos aparatu;

73.10. nurodyto laikotarpio išspausdintų ir elektroniniu būdu pateiktų fiskalinių kvitų skaičius;

73.11. unikalus kasos aparato numeris;

73.12. saugos modulio identifikacinis numeris (netaikomas virtualios fiskalizacijos kasos aparatams).

74. Duomenys, nurodyti Techninių reikalavimų aprašo 73.1 ir 73.12 papunkčiuose, žymi kasos aparatu išspausdintos / suformuotos suminės fiskalinės ataskaitos pradžią ir pabaigą.

75. Išsamioje fiskalinėje ataskaitoje turi būti tokie duomenys:

75.1. ataskaitos antraštė:

75.1.1. įmonės pavadinimas, kasos aparato įrengimo adresas ir PVM mokėtojo (jeigu ūkio subjektas yra pridėtinės vertės mokesčio mokėtojas) arba įmonės kodas;

75.1.2. individualia veikla besiverčiančio gyventojo vardas, pavardė ir individualios veiklos vykdymo pažymos (išskyrus verslo liudijimo) numeris bei PVM mokėtojo kodas (jeigu ūkio subjektas yra pridėtinės vertės mokesčio mokėtojas);

75.2. ataskaitos pavadinimas (IŠSAMI FISKALINĖ ATASKAITA);

75.3. nefiskalinio kvito numeris ataskaitoje (Z), einamosios ataskaitos (Z) numeris, bendras dokumentų eilės numeris, dokumento data ir laikas;

75.4. nurodytas datų ar dienos fiskalinių ataskaitų (Z) numerių intervalas;

75.5. kiekvienos ataskaitos pardavimų ir mokesčių sumos, atitinkančios kiekvieną mokesčio kodą, ir neapmokestinama suma;

75.6. kiekvienos ataskaitos už supirktas prekes išmokėta suma, jei buvo registruotos prekių supirkimo operacijos;

75.7. bendra nurodyto laikotarpio pardavimų suma;

75.8. bendra nurodyto laikotarpio už supirktas prekes išmokėta suma, jei buvo registruotos prekių supirkimo operacijos;

75.9. nurodyto laikotarpio išspausdintų ir elektroniniu būdu pateiktų fiskalinių kvitų skaičius;

75.10. unikalus kasos aparato numeris;

75.11. saugos modulio identifikacinis numeris (netaikomas virtualios fiskalizacijos kasos aparatams).

76. Duomenys, nurodyti Techninių reikalavimų aprašo 75.1 ir 75.11 papunkčiuose, žymi kasos aparatu išspausdintos / suformuotos išsamios fiskalinės ataskaitos pradžią ir pabaigą.

77. Ataskaitoje (X) turi būti tokie duomenys:

77.1. ataskaitos (X) antraštė:

77.1.1. įmonės pavadinimas, kasos aparato įrengimo adresas ir PVM mokėtojo (jeigu ūkio subjektas yra pridėtinės vertės mokesčio mokėtojas) arba įmonės kodas;

77.1.2. individualia veikla besiverčiančio gyventojo vardas, pavardė ir individualios veiklos vykdymo pažymos (išskyrus verslo liudijimo) numeris bei PVM mokėtojo kodas (jeigu ūkio subjektas yra pridėtinės vertės mokesčio mokėtojas);

77.2. ataskaitos pavadinimas (DIENOS TARPINĖ ATASKAITA);

77.3. nefiskalinio kvito eilės numeris ataskaitoje (Z), einamosios ataskaitos (Z) numeris, bendras dokumentų eilės numeris, data ir laikas;

77.4. mokesčių kodai ir tarifai, paskutinio jų keitimo data ir eilės numeris;

77.5. pardavimų ir mokesčių sumos, atitinkančios kiekvieną mokesčio kodą, taip pat neapmokestinama suma;

77.6. dienos pardavimų suma;

77.7. išmokėtos sumos už supirktas prekes, jei supirkimo operacijos registruojamos kasos aparatu:

77.8. išspausdintų ir elektroniniu būdu pateiktų fiskalinių ir nefiskalinių kvitų skaičius;

77.9. sumos pagal mokėjimo ir išmokėjimo būdus bei valiutą;

77.10. jeigu operacijos buvo registruotos, tai ir tokie duomenys:

77.10.1. išmokėta suma už grąžintas prekes (paslaugas);

77.10.2. nuolaidų ir antkainių skaičiai bei jų sumos;

77.10.3. pirkėjų kvituose taisymų skaičius ir bendra taisyta suma;

77.10.4. panaikintų pirkėjų fiskalinių kvitų skaičius ir bendra jų suma;

77.11. pinigų įdėjimo ir išėmimo operacijų skaičiai bei įdėtų ir išimtų pinigų sumos;

77.12. įmokų ir išmokų sumos bei jų skaičiai;

77.13. grynųjų pinigų kasos aparate likutis;

77.14. kasos aparato unikalus numeris;

77.15. saugos modulio identifikacinis numeris (netaikomas virtualios fiskalizacijos kasos aparatams);

78. Duomenys, nurodyti Techninių reikalavimų aprašo 77.1 ir 77.15 papunkčiuose, žymi kasos aparatu išspausdintos / suformuotos ataskaitos (X) pradžią ir pabaigą.

VII SKYRIUS

ELEKTRONINĖS KONTROLINĖS JUOSTOS KAUPIMO IR SAUGOJIMO ĮRANGOS TECHNINIAI REIKALAVIMAI

79. Kasos aparatu formuojami ir spausdinami ar elektroniniu būdu teikiami kvitų, dokumentų ir elektroninės kontrolinės juostos (EKJ) įrašų duomenys turi būti tapatūs, išskyrus papildomą techninę informaciją, išsaugomą EKJ.

80. EKJ turi būti išsaugota ne mažiau kaip dvejose elektroninės informacijos nuolatinio saugojimo laikmenose. EKJ saugoma kompiuterinės bylos formatu. Bylos pavadinimas sudaromas pagal unikalų kasos aparato numerį, EKJ formavimo datą iš 8 skaičių (YYYYMMDD – pirmieji 4 skaičiai nurodo metus, kiti 4 – atitinkamai mėnesį ir dieną), ataskaitos (Z) numerį.

81. Saugoma EKJ turi būti ekranuose vaizduojama ir spausdinama standartinėmis tekstinės bylos peržiūros priemonėmis.

82. EKJ turi būti saugoma 6 metus.

83. Kasos aparato darbas turi būti automatiškai blokuojamas, jeigu:

83.1. atjungiami įrenginiai, skirti EKJ saugoti, arba jei nustatoma jų atminties klaida;

83.2. EKJ saugojimo atmintis visiškai užpildyta.

VIII SKYRIUS

KASOS APARATŲ PAPILDOMI REIKALAVIMAI

84. Virtualios fiskalizacijos kasos aparatai turi užtikrinti tiesioginį prisijungimą prie i.EKA ir dokumentų registracijai (pasirašyti) naudoti virtualią fiskalizaciją. Virtualios fiskalizacijos kasos aparatai pirkėjams teikiamus dokumentus turi spausdinti arba pateikti elektroniniu būdu tik po to, kai jie buvo užregistruoti i.EKA.

85. Degalinių kasos aparatai turi atitikti tokius papildomus reikalavimus:

85.1. kasos aparatas turi būti sujungtas su degalų įpylimo kolonėlėmis taip, kad, neįregistravus prekybinės operacijos kasos aparatu, būtų neįmanoma įpilti degalų;

85.2. kasos aparatas turi valdyti kolonėles taip, kad išpiltų degalų kiekis sutaptų su kasos aparatu įregistruotų degalų kiekiu;

85.3. kasos aparatas turi blokuoti sistemos arba degalų įpylimo kolonėlės darbą, pažeidus informacijos perdavimą linijomis, jungiančiomis atskirus modulius ir kolonėles. Šį faktą turi registruoti kasos aparatas kontrolinėje juostoje;

85.4. kasos aparatas negali turėti galimybės, nepažeidus kolonėlės plombavimo, iš sistemos kompiuterio reguliuoti kolonėlės pilstomo kuro dozatoriaus tikslumo;

85.5. kasos aparato fiskalinis kvitas turi būti spausdinamas ir (arba) formuojamas, tiktai baigus pilti degalus;

85.6. ataskaitoje (Z) turi būti išspausdinti duomenys apie parduotų degalų kiekį ir jų pardavimo sumas pagal kiekvieną degalų rūšį, visų techninių pylimų (kalibravimo, metrologinio patikrinimo ir pan.) kiekį ir sumas bei Techninių reikalavimų aprašo 85.3 papunktyje nurodytą informacijos perdavimo pažeidimų skaičių;

85.7. turi vykdyti tik degalinėms numatytas apskaitymo funkcijas ir naudotojas negali daryti įtakos kasos aparato operacinei sistemai.

86. Nešiojamasis kasos aparatas – tai pagal konstrukciją pritaikytas nešioti kasos aparatas, turintis autonominį maitinimo šaltinį, kuris:

86.1. gali neturėti šių funkcinių įrenginių:

86.1.1. klientui skirto ekrano;

86.1.2. kasos aparato stalčiaus;

86.2. gali nepateikti:

86.2.1. iš pirkėjo gautos sumos;

86.2.2. pirkėjui grąžintos sumos.

87. Kasos aparatas, skirtas atsiskaitymams valiuta, turi užtikrinti:

87.1. iš pirkėjo gautos ir jam išmokamos užsienio šalies valiutos sutrumpinto pavadinimo pateikimą kasos aparato kvite;

87.2. užsienio šalių valiutos konvertavimą pagal Europos Centrinio Banko paskelbtą orientacinį euro ir užsienio valiutos santykį, o tais atvejais, kai orientacinio euro ir užsienio valiutos santykio Europos Centrinis Bankas neskelbia, – pagal Lietuvos banko skelbiamą orientacinį euro ir užsienio valiutos konvertavimo santykį. Šis santykis turi būti pateikiamas ataskaitoje (X) ir ataskaitoje (Z). Kasos aparatuose, kuriuose nėra galimybės nustatyti bei naudoti tiesioginiu būdu išreikšto valiutos konvertavimo santykio, galima nustatyti ir naudoti netiesioginiu (atvirkštiniu) būdu išreikštą valiutos konvertavimo santykį.

88. Viešbučių, restoranų, kavinių ir kitų viešojo maitinimo paslaugas teikiančių ūkio subjektų, kurie, prieš išduodami fiskalinį kvitą, klientui apmokėti už parduotas prekes ir (arba) suteiktas paslaugas pateikia išankstines sąskaitas su nurodyta bendra mokėtina suma, kasos aparatų programinė įranga turi užtikrinti:

88.1. išankstinių sąskaitų turinio įrašymą elektroninėje kontrolinėje juostoje, nedidinant pardavimo sumos;

88.2. šių duomenų pateikimą:

88.2.1. dokumento pavadinimą (IŠANKSTINĖ SĄSKAITA);

88.2.2. informaciją kvitui tikrinti:

88.2.2.1. bendrą dokumento eilės numerį;

88.2.2.2. saugos modulio identifikacinį numerį, virtualios fiskalizacijos kasos aparatuose nurodomas unikalus kasos aparato numeris;

88.2.2.3. dokumento parašą, konvertuotą į skaitomą formą;

88.2.2.4. dokumento kodą (skaitomos formos kvito parašas, užšifruotas saugos modulio simetriniu AES raktu skirtu išankstinėms sąskaitoms) (netaikomas virtualios fiskalizacijos kasos aparatams);

88.2.2.5. jeigu yra techninė galimybė, iš Techninių reikalavimų aprašo 88.2.2.1–88.2.2.4 papunkčiuose nurodytų elementų suformuotą kvito QR kodą;

88.3. fiskalinio kvito spausdinimą ir (arba) formavimą, uždarant išankstinę sąskaitą, išskyrus išankstines sąskaitas, kurios neapmokamos ūkio subjekto (teikiančio viešojo maitinimo ir apgyvendinimo paslaugas) viešojo maitinimo padalinyje, o perduodamos į apgyvendinimo paslaugas teikiančio padalinio apskaitos sistemą (toliau – perduodamos neapmokėtos išankstinės sąskaitos). Dienos pabaigoje viešojo maitinimo padalinys išspausdina ir (arba) suformuoja ataskaitą (Z), joje nurodant perduodamų neapmokėtų išankstinių sąskaitų kiekį bei sumą. Jeigu viešojo maitinimo padalinyje dienos pabaigoje, be perduodamų neapmokėtų išankstinių sąskaitų, yra ir dėl kitų priežasčių (klientas atsisakė apmokėti ir panašiai) neapmokėtų išankstinių sąskaitų (toliau – kitos neapmokėtos išankstinės sąskaitos), vadovaudamasis Techninių reikalavimų aprašo 88.4 papunkčiu, dienos pabaigoje spausdindamas ir (arba) suformuodamas ataskaitą (Z), joje nurodo perduodamų neapmokėtų išankstinių sąskaitų bei kitų neapmokėtų išankstinių sąskaitų kiekius ir sumas;

88.4. neapmokėtų išankstinių sąskaitų kiekių ir sumų spausdinimą ir (arba) formavimą ataskaitoje (Z);

88.5. uždarant išankstinę sąskaitą fiskaliniu kvitu, fiskaliniame kvite privaloma nurodyti išankstinės sąskaitos numerį, o jei išankstinė sąskaita išskaidyta į kelias išankstines sąskaitas, tada fiskaliniame kvite turi būti nurodytas ir pirminės išankstinės sąskaitos numeris, ir išskaidytos išankstinės sąskaitos numeris.

89. Vaistinėse ir jų filialuose (toliau – vaistinė), išduodančiose (parduodančiose) kompensuojamus vaistus ir (arba) medicinos pagalbos priemones, kurių įsigijimo išlaidos arba jų dalis kompensuojamos iš Privalomojo sveikatos draudimo fondo biudžeto lėšų pagal elektroninį receptą, popierinį receptą, išrašytą 3 formos recepto blanke (toliau – 3 formos receptas) ar 3 formos (išimties atvejams) recepto blanke (toliau – 3 formos (išimties atvejams) receptas), vadovaujantis Receptų rašymo ir vaistinių preparatų, medicinos priemonių (medicinos prietaisų) ir kompensuojamųjų medicinos pagalbos priemonių išdavimo (pardavimo) vaistinėse gyventojams ir popierinių receptų saugojimo, išdavus (pardavus) vaistinius preparatus, medicinos priemones (medicinos prietaisus) ir kompensuojamąsias medicinos pagalbos priemones vaistinėje taisyklėmis, patvirtintomis Lietuvos Respublikos sveikatos apsaugos ministro 2002 m. kovo 8 d. įsakymu Nr. 112 „Dėl Receptų rašymo ir vaistinių preparatų, medicinos priemonių (medicinos prietaisų) ir kompensuojamųjų medicinos pagalbos priemonių išdavimo (pardavimo) vaistinėse gyventojams ir popierinių receptų saugojimo, išdavus (pardavus) vaistinius preparatus, medicinos priemones (medicinos prietaisus) ir kompensuojamąsias medicinos pagalbos priemones vaistinėje, taisyklių patvirtinimo“, kasos aparatas turi užtikrinti, kad:

89.1. atskirai būtų registruojama už kiekvieną vaistą ir (arba) medicinos pagalbos priemonę suteikiama kompensacija;

89.2. visos vienam pirkėjui suteikiamos kompensacijos už vienu metu vaistinėje išduodamus (parduodamus) kompensuojamus vaistus ir (arba) medicinos pagalbos priemones pagal visuose elektroniniuose receptuose ar 3 formos receptuose arba 3 formos (išimties atvejams) receptuose nurodytus kompensuojamus vaistus ir (arba) medicinos pagalbos priemones būtų registruojamos viename kasos aparato kvite;

89.3. pirkėjui sumokėjus iš dalies kompensuojamųjų vaistų ir (arba) medicinos pagalbos priemonių nekompensuojamą jų kainos dalį arba kartu su kompensuojamais vaistais ir (arba) medicinos pagalbos priemonėmis perkant ir nekompensuojamų vaistų bei vaistinių prekių, visa sumokėta suma būtų registruojama antrame kasos aparato kvite arba atskirame kasos aparato skyriuje.

90. Vaistinėse, teisės aktų nustatytais atvejais išduodančiose (parduodančiose) receptinius vaistus ir (arba) medicinos pagalbos priemones, kurių įsigijimo išlaidos arba jų dalis kompensuojamos valstybės biudžeto lėšomis (toliau – valstybės biudžeto lėšomis kompensuojami receptiniai vaistai ir (arba) medicinos pagalbos priemonės), kasos aparatas turi užtikrinti, kad:

90.1. būtų atskirai registruojamas kiekvieno valstybės biudžeto lėšomis kompensuojamo receptinio vaisto ir (arba) medicinos pagalbos priemonės išdavimas (pardavimas), nurodant, kokia jo suma kompensuotina valstybės biudžeto lėšomis;

90.2. valstybės biudžeto lėšomis kompensuojamų receptinių vaistų ir (arba) medicinos pagalbos priemonių išdavimas (pardavimas) būtų registruojamas atskirai nuo vaistų ir medicinos pagalbos priemonių, kompensuojamų iš Privalomojo sveikatos draudimo fondo biudžeto lėšų;

90.3. pirkėjui sumokėjus receptinių valstybės biudžeto lėšomis kompensuojamų vaistų ir (arba) medicinos pagalbos priemonių nekompensuojamą kainos dalį arba kartu su valstybės biudžeto lėšomis kompensuojamais receptiniais vaistais ir (arba) medicinos pagalbos priemonėmis perkant ir valstybės biudžeto lėšomis nekompensuojamų vaistų bei vaistinių prekių, visa sumokėta suma būtų registruojama antrame kasos aparato kvite arba atskirame kasos aparato skyriuje.

91. Ūkio subjektuose, išskyrus vaistines, išduodančiuose (parduodančiuose) medicinos pagalbos priemones, kurių įsigijimo išlaidos arba jų dalis kompensuojamos iš Privalomojo sveikatos draudimo fondo biudžeto lėšų, arba teisės aktų nustatytais atvejais išduodančiuose (parduodančiuose) medicinos pagalbos priemones, kurių įsigijimo išlaidos arba jų dalis kompensuojamos iš valstybės biudžeto lėšų, kasos aparatas turi užtikrinti atitinkamai Aprašo 89 arba 90 punkto reikalavimus.

92. Kasos aparatu kompensacija registruojama pagal gamintojo nustatytą procedūrą.

93. Savitarnos kasos aparatas gali neturėti šių funkcinių įrenginių:

93.1. kasininkui skirto ekrano;

93.2. kasos aparato stalčiaus.

94. Savitarnos kasos aparatas turi turėti funkcinę galimybę spausdinti kasos aparato fiskalinį kvitą.

95. Visų prekybos ir viešojo maitinimo ūkio subjektų, prekiaujančių alkoholiniais gėrimais, kasos aparatai turi formuoti ir atspausdinti informaciją apie per dieną parduotų alkoholinių gėrimų sumą.

96. Keleivinio kelių transporto priemonėse įrengtų kasos aparatų spausdinami ir (arba) formuojami kvitai, kuriuose yra visi susisiekimo ministro nustatyti privalomi rekvizitai, gali būti naudojami kaip bilietai, tačiau jiems taikomi visi Kasos aparatų diegimo ir naudojimo tvarkos aprašo, patvirtinto Lietuvos Respublikos Vyriausybės 2002 m. rugpjūčio 13 d. nutarimu Nr. 1283 „Dėl Kasos aparatų diegimo ir naudojimo tvarkos aprašo patvirtinimo“, reikalavimai.

IX SKYRIUS

KASOS APARATŲ TECHNINĖ EKSPERTIZĖ

97. Į Sąrašą gali būti įtraukiami tiktai techninius reikalavimus atitinkantys kasos aparatų modeliai, kurių techninių reikalavimų atitikimo ekspertizę atliko ekspertinė įmonė. Ekspertizei pateikiamas veikiantis kasos aparatas kartu su:

97.1. naudotojo instrukcija;

97.2. programavimo instrukcija;

97.3. techninės priežiūros ir remonto instrukcija;

97.4. kasos aparato, saugos modulio ir duomenų perdavimo modulio principinės elektroninės schemos, specifikacijos ir elementų išdėstymo plokštėje brėžiniais (nuotraukomis);

97.5. kasos aparato darbo programa, kasos aparato saugos modulio, duomenų perdavimo modulio ir kasos funkcijų valdymo darbo programa;

97.6. gamintojo (-ų) etikete (jos kopija, brėžiniu), kurios tvirtinamos ant kasos aparato korpuso ir (arba) saugos modulio;

97.7. garantiniu raštu dėl kasos aparato, saugos modulio, duomenų perdavimo modulio darbo programos ir fiskalinių duomenų saugumo (nepakeičiamumo).

98. Kartu su kasos aparatu ekspertizei papildomai pateikiami:

Punkto pakeitimai:

Nr. VA-69, 2024-08-08, paskelbta TAR 2024-08-08, i. k. 2024-14308

98.1. blokinė schema, saugos modulio, duomenų perdavimo modulio darbo programos, saugos ir duomenų perdavimo modulių funkcijų valdymo darbo programos (etaloninė) ir jų sudedamosios dalys bei jų aprašymai. Naudotojo taikomųjų programų, valdančių kasos aparato funkcijas, sąrašas pateikiamas kartu su garantiniu raštu, kuris patvirtina taikomųjų programų atitiktį keliamiems techniniams reikalavimams ir finansinių duomenų saugumą;

98.2. programinės įrangos sąrašas ir trumpas sudėtinių dalių aprašymas;

98.3. saugos ir duomenų perdavimo modulių komandų aprašymas;

98.4. aptarnavimo programos, jų aprašymas;

98.5. pateikiant degalinių kasos aparatus, kuriems Valstybinė mokesčių inspekcija yra nustačiusi papildomas funkcijas ir (arba) specialius reikalavimus, pateikiama blokinė schema, saugos ir duomenų perdavimo modulių ir kasos aparato funkcijų valdymo darbo programos ir jų aprašymai;

98.6. esant būtinumui – kiti ekspertinės įmonės reikalaujami dokumentai;

98.7. programinės įrangos, užtikrinančios kvitų pateikimą pirkėjui elektroniniu būdu, aprašymas.

99. Visi dokumentai ekspertizei turi būti pateikiami dviem egzemplioriais.

100. Kasos aparatų įtraukimo į Sąrašą tvarka nustatyta Kasos aparatų ir prekybos (paslaugų teikimo) automatų modelių įtraukimo į Lietuvos Respublikoje leidžiamų naudoti kasos aparatų ir prekybos (paslaugų teikimo) automatų modelių sąrašą taisyklėse, patvirtintose Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 16 d. įsakymu Nr. V-137 „Dėl Lietuvos Respublikoje leidžiamų naudoti kasos aparatų ir prekybos (paslaugų teikimo) automatų modelių sąrašo bei Kasos aparatų ir prekybos (paslaugų teikimo) automatų modelių įtraukimo į šį sąrašą taisyklių patvirtinimo“.

X SKYRIUS

BAIGIAMOSIOS NUOSTATOS

101. Kasos aparatų tiekėjai turi užtikrinti, kad visų modelių Lietuvos Respublikos rinkai tiekiamų (gaminamų) kasos aparatų elektroninė įranga bus tokia pati, kaip įtrauktojo į Sąrašą pavyzdžio.

Kasos aparato modelio, įtraukto į Sąrašą, techniniai ir programiniai pakeitimai, kurie gali turėti įtakos finansiniams duomenims ir (arba) finansinių duomenų saugumui (toliau – pakeitimai), turi būti patvirtinti įmonės, atlikusios pakeitimus, garantiniu raštu. Pakeitimai ir su jais susiję dokumentai turi būti pateikti ekspertinei įmonei ne mažiau kaip prieš 10 darbo dienų iki pakeitimų naudojimo pradžios. Apie techninius ir programinius pakeitimus ekspertinė įmonė privalo informuoti Valstybinę mokesčių inspekciją per 10 darbo dienų nuo pakeitimų ir su jais susijusių visų dokumentų gavimo dienos.

102. Asmenys, pažeidę Techninių reikalavimų aprašą, atsako Lietuvos Respublikos administracinių nusižengimų kodekso nustatyta tvarka.

____________________________

Pakeitimai:

1.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-69, 2024-08-08, paskelbta TAR 2024-08-08, i. k. 2024-14308

Dėl Valstybinės mokesčių inspekcijos prie Lietuvos Respublikos finansų ministerijos viršininko 2022 m. balandžio 27 d. įsakymo Nr. VA-40 „Dėl Kasos aparatų techninių reikalavimų aprašo patvirtinimo“ pakeitimo